text:
Ni amashusho yafashwe ku mugoroba wa tariki 30 Kanama 2018 ku rusengero rwa Zion Temple Gatenga, aho yatangaga icyigisho gifite umutwe ugira uti “ibimenyetso by’ibitangaza’.
Uwo munsi Gitwaza yagize ati “Sinzi niba muri iki gihugu hari umuhanuzi unduta. Ibi mbabwira si ukwirata kandi Imana ibimbababarire niba hari akantu ko kwirata kandimo. Sinzi ko muri iki gihugu, muri Afurika mufite umuhanuzi umeze nkanjye. Birashoboka ko azaza ariko muri iki gihe ndiho ntimuzamubona. Muzamushakishe mumumbwire.”
Gitwaza yagarukaga ku byo yari amaze kuvuga, by’uko yagiye ahura n’ibigeragezo byinshi, akitwa igisambo, umusambanyi, umupfumu n’ibindi ariko agakomeza gukora umurimo w’Imana kandi akabitsinda.
Yavuze ko nubwo batakwemera ko ari we muhanuzi ukomeye ubu, ngo bazabyemera atakiriho.
Ati “Ndababwiza ukuri muzabimenya naragiye. Hari ahandi bazanyemera. Kubakwa kw’iki gihugu mbifitemo uruhare runini cyane. Nahanuye nka Ezekiyeli kugira no amagufwa yongere abeho kandi intambara naciyemo nta wundi mukozi w’Imana uzazicamo cyangwa waziciyemo.”
Nyuma yo gusakara kw’ayo mashusho, ntiyavuzweho rumwe haba mu binyamakuru no ku mbuga nkoranyambaga.
Ubusanzwe amadini yose ntiyemera abahanuzi batari abagaragara muri Bibiliya. Ku babemera, umuhanuzi ni umuntu ushobora kubona ibizaba akoreshejwe n’umwuka w’Imana akabivuga, igihe cyagera bikazagaragara uko yabivuze.
IGIHE yaganiriye n’abandi banyamadini batandukanye mu Rwanda, bagaragaza uko bafashe ayo magambo ya Gitwaza.
Umuvugizi wa Kiliziya Gatolika akaba n’umwepiskopi wa Diyosezi ya Butare, Philippe Rukamba, yabwiye IGIHE ko batemera iby’ubuhanuzi.
Yagize ati “Hari ibintu wenda nk’amabonekerwa ashobora kubaho, nayo tuyemera buhoro cyane. Buriya nka Kibeho kugira ngo yemerwe hari hashize imyaka 25 nibura. [Ibyo dukora] ni ibisanzwe aho ufata Bibiliya ukayisoma, ukagerageza kuyishyira mu buzima bwawe ariko ibyo kuvuga ngo Isi izashira ejo bundi cyangwa hagiye kuba ibi, ntabwo tubyemera.”
Rukamba avuga ko na we ahubwo hari ubuhanuzi asigaye yumva bukamutera ubwoba.
Ati “Hari ubuhanuzi buntera n’ubwoba busigaye buriho. Barakubwira bati ‘turahanura wowe Imana iragukiza ntuzongere no kunywa imiti, ntuzongere kureba muganga, emera gusa usenge.’ Ibyo ntabwo ari byo, twe ntitubyemera, ni amafuti. Niba Imana igukijije yerekana ko wakize. Kuvuga gusa ngo emera nta kintu kibigaragaza, ushobora no kubimbwira utarakize.”
Bishop Marguerite Rwandamura, Umushumba w’Itorero United Christian Church, Ishami rya Gikondo, yavuze ko mu Itorero rye bemera ubuhanuzi gusa ngo nta bwo yamenya ikigenderwaho ngo umuntu avuge ko ari we wa mbere.
Yagize ati “Njye simuhakanya ko ari umuhanuzi ariko kumenya urwego ariho ntabwo ndi Imana cyangwa umwuka wera. Ntabwo nzi abarusha abandi, ntabwo nzi abaza ku mwanya wa mbere […] icyo nemera ni uko abahanuzi bariho kandi ubuhanuzi bw’ukuri n’ubw’ibinyoma bubaho.”
Rwandamura avuga ko abakirisito basabwa guhagarara ku ijambo ry’Imana kugira ngo babashe gutahura abahanura ukuri n’ibinyoma.
Ati “Iyo umuntu ahamye ku ijambo ry’Imana akaryiga akarisobanukirwa, akaryemera, abahanuzi iyo baje ntibashobora kumutesha umurongo.”
Bishop Murekezi Simon Masasu uyobora Restoration Church i Rubavu, yabwiye IGIHE, ko bemera ubuhanuzi ariko uvuga ko ngo sibyo kuvuga ko hari uruta abandi.
Avuga ko mu ivugabutumwa hagomba kubaho abantu batanu bafite imihamagaro itandukanye barimo intumwa, umuhanuzi, umuvugabutumwa, umupasitori n’umwarimu kandi bose buzuzanya.
Yagize ati “Uwo aribeshya kuko Bibiliya ivuga ko mu mihamagaro uko ari itanu biruzuzanya kugira ngo Imana ikore. Uwo rero afite ya kamere gusa imukoresha. Umuntu w’Imana ni umuntu uca bugufi akumva, akagirwa inama kandi akamenya ko iyo Imana imuhaye ubutumwa kugira ngo abusoze neza umwuka w’Imana niwo umukoresha.”
Masasu we yavuze ko bitanashoboka ko umuntu aba umuhanuzi ngo abe n’intumwa icyarimwe.
Ati “Kuki yiyita intumwa kandi akiyita n’umuhanuzi? Urumva ko agiye kuvanga ibintu bibiri icyarimwe. Haba harimo akantu k’ubuyobe. Abahanuzi babayeho na kera, baracyariho kandi si we wenyine.”
Umuyobozi w’Itorero Zeraphath Holy Church, Bishop Harerimana Jean Bosco, yavuze ko nta muhanuzi umenya ko ari we, ngo abo akorera ibitangaza nibo bamumenya.
Ati “Eliya yigeze kubwira Imana ko ari we muhanuzi usigaye, Imana iramubwira iti uribeshye hari ibindi bihumbi by’abahanuzi biri inyuma. Imana yahise imusaba kurangiza umurimo we, imusaba kwimika uzamusimbura Elisa akarangiza urugendo rwe.”
Yavuze ko igihe umuntu atangiye kwivuga ibigwi mu murimo w’Imana ngo aba atangiye kunanirwa.
Ati “Ibyo ukora nibyo bikwamamaza, iyo utangiya kwiyamamaza uba watangiye kunanirwa.”
Apôtre Paul Gitwaza yakunze kumvikana mu buhanuzi bwo mu bihe bitandukanye butavuzweho rumwe.
Mu 2015 yahanuye iby’imperuka y’Isi, bica igikuba muri rubanda ariko birangira itabaye.
Ibi nyuma yarabihakanye. Ati "Sinavuze ko Isi izarangira ku itariki 28 Nzeri. Impamvu ntabivuga ni uko Bibiliya itatubwira umunsi, icya kabiri nanjye nzi umunsi Isi izarangirira nta ngendo najyamo, sinakwigisha abantu gukora no gutekereza no kureba imbere.’’
Si Gitwaza wenyine wakunze guhanura ibintu ntibivugweho rumwe, kuko umwaka ushize Bishop Innocent Rugagi uyobora Redeemed Gospel Church, yahanuriye umwe mu bakobwa bahataniraga ikamba rya Miss Rwanda ko azaritwara, ntibyakunda.
Muri uwo mwaka kandi hari amashusho ataravuzweho rumwe yamugaragaje yaturira imigisha ku bakiristo be bifuza amafaranga, imodoka, inzu n’ibindi bitewe n’icyo umuntu yifuza, ko bagiye kubibona mu gihe gito.
Umva Gitwaza avuga ko nta muhanuzi umuruta muri Afurika


c: text/html

text:
Umusore ushaka gutereta umukobwa w’ i Kigali aba agomba kuba afite amafaranga , imodoka ihenze kandi igezweho ndetse no kuba ari umusitari.
1.Umusore ufite Amafaranga menshi
Aha bavuga ko umusore udafite ifaranga ntacyo yabwira inkumi kuko ngo abakobwa bo mu mujyi wa Kigali basigaye bakunda amafaranga cyane, hari n’abatera urwenya ngo bakunda amafaranga kurusha banki. Hano bavuga ko umusore ufite amafaranga menshi mu mujyi nta nkumi ishobora kumwanga.
2.umusore ufite Amashuli ahanitse n’akazi keza
Aha ngo aba bakobwa b’ikigali ngo udafite impamyabushobozi nka z’ikirenga nka Masters ndetse na Doctorat ntibashobora kukureba n’irihumye. Aha ngo bijyana n’akazi keza mu bigo bikomeye. Ngo bene aba basore babita mururimi rw’igifaransa “fonctionnaires”, aba ngo imbere y’inkumi bagaragara neza.
3.Umusore ufite imodoka ihenze
Hano i Kigali ngo umusore udafite Ranger rover, BMW, Audi ye ntasobora kubona umukobwa yifuza, aha ngo abasore bafite bene izi modoka twavuze haruguru ngo gutereta umukobwa wese bifuza ni nko kunywa amazi.
4.Umusore utaha Nyarutarama cyangwa ufite inzu Nziza i Kibagabaga
Umusore utaha nyarutarama aba yiyubashye(VIP) kuburyo ngo usanga n’umuryango(family) avukamo uba wiyubashye. Umusore nk’uyu hano mu mujyi wa Kigali ngo nawe nta nkumi ishobora kumwitesha. Ikindi ngo umusore ufite inzu nziza i Kibagabaga aba ari uw’agaciro cyane hano mu mujyi wa Kigali.
5.Umusore uzwi cyane(Abasitari) hano mu mujyi wa Kigali
Aha batugaragarije ko umusore uzwi cyangwa bakunze kwita umusitari,ngo nk’abahanzi bakomeye muri muzika nyarwanda, cyangwa abanyamakuru bazwi cyane hano murwanda, ngo usanga imbere y’inkumi baba bafite agaciro cyane. Umugani wa Christopher ngo yikundira abasitari.
Icyo tutemeranya n’aba basore n’ugushyira inkumi zose mu gatebo kamwe, Ese tuvuge ko abasore bose b’ikigali ariko bujuje ibyavuzwe haruguru?. Nubwo bavuga mu kinyarwanda ngo “aba umwe agatukisha bose”, ndahamya ko hari abakobwa bagifite urukundo niyo baba bake ariko barahari.
Byose nta na kimwe nujuje!!

robotstxt: allowed

filter: keep


text:
Ishuri Unique Academy ryafunzwe mu ntangiriro za Gashyantare 2018 nyuma y’uruzinduko Umunyamabanga wa Leta muri Minisiteri y’Uburezi Ushinzwe amashuri y’Imyuga n’Ubumenyingiro, Olivier Rwamukwaya, yahagiriye areba imiterere yaryo.
Unique Academy yari yabujijwe gukora mu gihe hari hakomeje ubugenzuzi bwo kureba niba ikwiye guhabwa ibyangombwa byuzuye. Ikimara guhagarikwa abanyeshuri basabwe gushaka aho bakomereza amasomo.
Nyuma y’igenzura ryakozwe, iri shuri ryemerewe gukomeza gutanga amasomo nyuma yo gusanga ibyo ryasabwaga birimo kubaka igikoni kirimo amakaro, inzu y’abahungu yo kuryamamo, no kongera mudasobwa mu cyumba cy’ikoranabuhanga byarashyizwe mu bikorwa nk’uko bigaragara mu ibaruwa iriha uburenganzira yasinywe n’Umuyobozi mukuru w’Ikigo cy’Igihugu gishinzwe guteza imbere Imyuga n’Ubumenyingiro, WDA.
Umunyamabanga wa Leta ushinzwe Amashuri y’Imyuga n’Ubumenyingiro, Olivier Rwamukwaya, mu kiganiro yagiranye n’ababyeyi n’abarezi mu Karere ka Kamonyi, ku wa 16 Gashyantare 2018 yavuze ko ishuri ryari ryahagarikiwe amasomo ngo rikosore ibitaragendaga hagamijwe gushakira abana uburezi bufite ireme.
Yagize ati “Turabashimira ko twabasabye gukosora ibitari byuzuye kandi biri mu nshingano kuzuza ibisabwa mu kubahiriza amategeko no kurengera abana.”
Abanyeshuri biga muri Unique Academy TVET bishimiye ko ishuri ryakomorewe bakaba bemerewe gukomeza amasomo yabo.
Mu kiganiro IGIHE yagiranye n’abagarukaga ku ishuri bagaragaje ko biteguye kwiga bashyizeho umwete.
Umubyeyi Edwige yashimiye inzego z’uburezi zitahwemye gukurikirana no gukemura ibibazo by’ishuri.
Rukundo Frank we yavuze ko bari bahangayitse bakeka ko amasomo yabo ashobora kudindira cyane ku barangiza umwaka wa Gatandatu w’amashuri yisumbuye. Yagaragaje icyifuzo cyo gufashwa kwiga mu kiruhuko ngo bakoreshe igihe bataye.
Umuyobozi wa Unique Academy TVT, Ntezirizaza Jean yahamije ko nta ngaruka zikomeye zizaba ku ishuri dore ko abarimu biteguye gukomeza akazi ngo hatagira igihungabana ku masomo.
Ishuri Unique Academy ritanga amasomo ajyanye n’ubukerarugendo, ubwubatsi ndetse n’ibaruramari, yose agomba gukomeza kwigishwa.
Inkuru bifitanye isano: Muhanga: Minisitiri w’Uburezi yahagaritse ishuri Unique Academy


text:
U Rwanda mu gihugu cya Benimana, bari bafite uko bemera Imana n’uburyo bayicyeza, bakagira uburyo bw’umwihariko bayifata nk’umubyeyi w’ikirenga bahaye umwihariko bayiha izina ryihariye ry’Imana y’I Rwanda, bakongeraho n’ijambo rijimije ry’ikiyoberabaswa, aho bagiraga bati “Imana yirirwa ahandi igataha i Rwanda.”
Agahomamunwa kaje kubaho ni inkubiri y’inyigisho zadutse i Rwanda zizanywe n’abanyamadini baturutse ibwotamasimbi, bakazana imyumvire ihabanye n’uko Imana yemerwaga i Rwanda.
Mu njore y’Imyaka igera kuri 118 (1900-2018) ishize, imyumvire mvamahanga y’uko Imana bayumvaga igeze i Rwanda icengejwe n’amadini, aha niho hakwiye kwibazwa niba Imana y’i Rwanda, ariyo ikiganje muri Benimana.
Intebe y’Imana aho iracyahamye i Rwanda?
Ibice bibiri by’ingenzi by’iyi nkuru, bisesengura ingingo zitandukanye zikwiye kwibazwa ku Mana Abanyarwanda bemeraga niba ari yo bacyemera na bugingo na n’ubu, hagendewe ku bibazo bikurikira:
Imana Abanyarwanda bemeraga ni iyihe?
Uko Imana-kigombero yageze i Rwanda
Imana-Muntu yaciye ibintu
Iyaduka ry’imana-bintu mu Rwanda
Imana-gatanya mu rwa Gihanga
Amateka y’impitabihe ahamya adashidikanya ko Imana Abanyarwanda bemeraga kandi bacyezaga ari iyaremye ijuru n’isi, isumba byose, umubyeyi wa muntu.
Bari bazi ko ibiremwa byose ari yo bikesha kubaho, kuramba no kuramuka, ari yo bikesha ubwenge n’ubushishozi, ikabagenera ibyiza by’ibihe byose, Bari bazi neza ko ari yo ibaha igihugu nka gakondo y’ibihe byose bagombaga guturamo n’abana babo, abuzukuru, ubuvivi, ubuvivure n’ubuvivagiza kugeza ku gisekuruza cya kure.
Kubera uko bayikundaga, uko bayihaga agaciro n’uburyo bayiringiraga, byatumye bumva ko ibitaho kuruta andi mahanga ari kuri iyi si.
Abantu bakunda gutsitsuranira ku mvugo y’uko Imana yirirwaga ahandi igataha i Rwanda, benshi yababereye inshoberamahanga, kubera kutabisobanukirwa neza, ariko nta kindi yasobanuraga, usibye kuvuga ko urugo rw’Imana igicumbi cyayo ari mu Rwanda, naho ahandi ikajyayo igiye kubasura.
Aho umuntu yirirwa ni aho aba yazindukiye, aho arara niho iwe. Ni ukuvuga ko mu mahanga yose, Imana yarayazindukiraga ikajya kubasura, ikabaneza, ikabakenura, yamara kubaneza igasubira i Rwanda, kuko ari ho yari ifite urugo, igicumbi cy’ikirenga cyayo, aho yari itetse itaramana n’abanyarwanda.
Niyo nkomoko yo kuyita Imana y’i Rwanda, kuko bari batewe ishema no kuyitirirwa nuko bayigira iyabo nk’umwihariko, nabo bafata izina ribizihiye rya Benimana, rikomora ibirari ku ngoma y’umwami Cyilima II Rujugira.
Abanyarwanda bemeraga ko Imana ikorera umuntu byose kandi ku buntu nta kiguzi nk’uko umubyeyi abyara umwana, akamwonsa, akamurera, akamukuza, akamushyingira, akamukorera byose nk’uko byagenwe ko uburezi bw’umwana butangirira ku kiriri bukarangirira ku kiriyo, bityo hakaba nta na kimwe umuntu yaburana Imana ari yo yamuremye ikagenga iby’ubuzima bwe ibihe ibihumbi.
Ntacyo Imana bemerega yabasabaga ngo ibakorere ibi n’ibi, ahubwo bari bazi neza ko ibyo ibakorera biri munshingano zayo, ntacyo bayiha ngo ibibakorere, umusonga wabo ukayiraza ijoro.
Ni ihame ryaganje imyaka myinshi, ko nta cyo muntu agomba Imana ngo nayo igire icyo imukorera cyamunaniye, nta muhango yasabaga gukora, nta n’imigenzo basabwaga gukora, ngo ibemere, ahubwo ko ibyiza byose muntu akenera ngo abeho bigomba kwiyungikanya buri munona na buri segonda, ubundi Umunyarwanda akavuyarara, akajya ahuzwa na yo no kuyishima, aribyo bakoraga mu muhango bakoraga bitaga “Gusetsa Imana”.
Abanyarwanda bemeraga ko nta y’indi nzira basabwa gucamo ngo bagere ku Mana, nta muntu n’umwe wari ugenwe wo kunyurwaho kugira ngo bagere ku Mana.
Umunyarwanda yageraga ku Mana anyuze mu nzira iromboreje, idaciye mu buryo bwo gukebereza. Bemeraga kandi ko ikorana na bo mu buryo bw’imitekerereze, ibyiza byose ikabinyuza mu bwonko bwabo, ku buryo ubusesenguzi buharirwa umutima, ubundi amaboko n’ubwenge bigashyira mu bikorwa.
Abanyarwanda muri kamere yabo ntibigeze bagira ibigirwamana ngo babiramye, nta n’ikintu icyo aricyo cyose bigeze bagira cyababera inyoroshyo yo kuyigeraho cyangwa ngo kibabere nk’igikoresho yabageneye cyo kuyunganira mu gutanga ibisubizo by’ibibazo ibyo aribyo byose banyuragamo mu buzima bwabo bwa buri munsi. Ibyishingikirizo byose n’ibihato babonamo ibisubizo by’Imana, ntibigeze babica iryera.
Ishyano ryagwiriye u Rwanda, mu mwaduko w’abakoroni mu Rwanda uzana inkubiri y’umusirimuko kirimbuzi! Imana y’i Rwanda barayimura! Himikwa imana-bintu, imana- kigombero yimika bamwe inyagisha benshi, maze imana-muntu ihabwa icyicaro kiganje i Rwanda, none imyaka 118, irihiritse iyo myumvire nk’iyi itari iy’i Rwanda, imaze koreka imbaga y’abatagira ingano.
Imana-Muntu: Inzira y’ubusamo yo kwikakaza no kurya imitsi ya rubanda
Muri iyi myaka 118 (1900-2018) ishize inyigisho z’imana y’Abanyaburayi igeze i Rwanda, ntibahwemye kwigisha abanyarwanda kamere y’imana-muntu, aha niho benshi bashobora kwibaza imana- muntu abanyamadini bigishije mu Rwanda iyo ariyo!
Imana-muntu yigishijwe igihe kirekire, ni imana yahwanyijwe n’abapadiri, abapasiteri, abapotre, abasenyeri, abahanuzi, abanyamasengesho, abanyamwuka, abinginzi n’abandi benshi bihaye ubushobozi bw’ikirenga n’icyubahiro nk’icy’Imana, ngo bayihagarariye mu isi.
Bihaye ububasha bwo kuba indongozi y’abantu yaremye, ibyo bakeneye ku Mana bakabanza kubibacishaho, bakabyemeza bakabona gufata inzira yo kubishyikiriza iyabaremye.
Imyumvire yo kwigira imana-muntu kw’abayobozi b’amadini, yabahaye imbaraga z’umurengera zo gushaka icyubahiro cya byange uhave ku bantu Imana yaremye. Ihame ntakuka ni uko iyo ubagezeho uba ugeze ku Mana, icyo bavuze mu isi, kikaba gihamye no ku Mana, uwo bahambiriye mu isi akaba ahambiriwe no mu ijuru.
Iryo terabwoba no kwikakaza byabyaye kuba ibihanyaswa kwa benshi, kwabahaye inzira yo kunyunyuza imitsi ya rubanda babaka iby’umurengera w’ibyo babagomba ngo babageze ku Mana, umuntu agasabwa kuzana Inkoko y’isake kugira ngo umupasiteri agusezeranye, ugatanga amafaranga ibihumbi 10,000 byo guha umunyamasengesho ngo akwingingire Imana ngo ibashe kukumva, ibyo wejeje (ibishyimbo, imyumbati, inyanya, ibigori……) ukaba ugomba guha Pasiteri nk’umukozi w’Imana ngo urugo rwe ruticwa n’inzara.
Inka zikamwe buri gitondo abayoboke b’amadini bakajya kubuganiza k’umuyobozi w’idini, ngo abana be batazicwa na bwaki cyangwa ubworo kandi abo ahuza n’Imana bafite inka zikamwa.
Bitewe n’ubugome, ubwicanyi, ubugambanyi, inzangano, ubwambuzi bushukana n’ibinyoma byaranze abari barishyize muri iyo myanya, byatumye batabagirira icyizere, bityo n’Imana babazaniye, igenda iyoyoka mu mitima yabo, icyizere bayigiriraga kigenda nka nyombere, kubera iyo myumvire yari yarabatashye mu mitima no mu bitekerezo, ubushobozi bari bazi ku Mana y’i Rwanda bemeraga mu myaka amagana n’amagana yari ishize, ntabwo yari igifite kugeza aho yitirirwa abanyabinyoma n’abambuzi barangwa n’izindi ngeso mbi zitari iz’i Rwanda.
Gukunda icyubahiro, kwigira ibitangaza, kwikuza, gushyira abantu munsi y’ibirenge byabo, byabaye umuco utazapfa gucika mu gihugu, Abanyarwanda batangira kuba ba mbuze uko ngira, batangira kuyoboka iyo mana-muntu na yo itagize icyo yigejejeho.
Imana-kigombero: Inkuruzi y’ubukene bw’akarande mu banyarwanda
Imana bazaniye abanyarwanda, harimo n’imana-kigombero yashyizeho ibyo abantu bayigomba kugira ngo igire ibyo ibaha cyangwa ibakorera, kugira ngo ibahe imigisha, ibahe kubaho, ibahe guhirwa, ibahe kweza, ibahe gutunga no gutunganirwa.
Hari amabwiriza abanyamadini bashyizeho y’ibisabwa kugirango ushyikirane nayo, uhinduke n’umuyoboke wayo. Iyo niyo nkomoko y’ihame ntavuguruzwa rikunze gukoreshwa n’abanyamadini ryitwa “Iyobokamana”.
Iyobokamana, ni urwunge rw’amabwiriza-hame bene ugushinga amadini bashyizeho kugira ngo umugambi wabo wo gucengeza imana-kigombero mu banyarwanda ugerweho.
Iby’ingenzi ku bigombero bashyizeho kugira ngo ugere kuri iyo mana
Imana ihabwa amaturo na kimwe mu icumi: Abanyarwanda bigishijwe ko gutanga amaturo bayaha bene amadini, gutanga kimwe mu icumi bagiha abapasiteri, ari yo nzira nyayo kandi ngombwa kugira ngo ushyikirane n’Imana by’ukuri, ube n’umwana wayo byemewe.
Kubera ko bari bamaze gucengerwa n’imana-muntu, ntibyabagoye kubacengezamo ko iyo uhaye abayobozi b’amadini, amaturo na kimwe mu icumi uba ubihaye Imana.
Aha ni aho kwibazwa niba Imana yaremye ijuru n’isi ikeneye ayo mafaranga kugira ngo ibeho.
Ese umubyeyi ni we ukenera ibintu ku mwana we ngo abeho, cyangwa umwana ni we ukenera ibintu ku mubyeyi kugira ngo abeho? Imana y’i Rwanda bayihinduye Imana-gito inyunyuza imitsi y’abana bayo, ikababuza kwatanya bajya mbere, kandi urugo rw’umwana rugususurutsa utarubamo.
Imana y’i Rwanda ni Imana ishimishiwa n’uko abana bayo babaho neza, bakanezerwa, bakesa imihigo bahize kugeraho, bakubaka urugo yabahaye guturamo (Isi) rugasa neza ubundi bagateranira kuyitaramira kuko ibitaho.
Ubwo bwambuzi bushukana, bwamamajwe igihe kirekire ku buryo bashyizeho amazina y’amaturo y’ingeri zitandukanye (Amaturo yo gushima, ayo guhimbaza, ayo kuvuka ubwa kabiri, ay’inyiturano, ayo gushimisha Imana, kimwe mu icumi n’ayandi), kugira ngo umuntu winjiye mu rusengero agende ayatura ku buryo ataha nta na rimwe asigaranye mu mufuka.
Kubera izo nyigisho z’iterabwoba ko nta cyo Imana yagukorera utayiha amaturo na kimwe mu icumi, byatumaga n’ugeze mu rusengero akorwa n’ikimwaro cyo kuba nta turo atanze muri buri cyiciro, uko igiseke gitambutse imbere ye, agashyiramo, kugeza ubwo atashye nta na rimwe asigaranye ku bwo kuyatanga uruhongohongo.
Imana-kigombero batuzaniye, ntigira ubuntu n’impuhwe, yaje gusahura abantu ititaye ku cyo bari cyo, waba umukene, umutindi, imfubyi, abapfakazi ntibacira akari urutega, icyangombwa ni uko uyiha amafaranga ititaye ku bukene ufite, ubundi ukaba wibikiye ubutunzi mu ijuru, nyamara iyo ageze mu biganza byabo, batangira kuyaryaniramo atararenga n’igice cya Milimetero z’ubujyejuru agana ku Mana.
Izo nyigisho z’igihe kirekire zo guheba, kurekura, gutanga byose utitangiriye itama, ngo nibyo bituma Imana na yo iguha, byaroshye abanyarwanda mu mworera w’ubukene bw’akarande no kutiyitaho, ahubwo bagashyira imbere imana-kigombero n’intumwa zayo, baziha ibyo zikeneye byose ngo zigire ubuzima bwiza, bo bagasigara ari abakene n’abatindi bo kubabarirwa.
Umuntu yiyemeza gushyiraho umuhigo w’ibyo azageza ku idini rye bimusaba amafaranga menshi ndetse arenze ubushobozi bw’ayo yinjiza, ariko akaba atahiga umuhigo w’ibyo azageraho, ibyo azageza ku muryango we n’igihugu muri rusange, ahubwo agahora yikoreye umutwaro w’umuhigo yahize umugoye kugeraho, ukamuraza ijoro, ntiyiyiteho ngo atekereze ahazaza he heza, kuko yigishijwe ko imana-kigombero ari yo nyambere naho ibihembo byabo bikazaza nyuma yo gupfa.
Kwigirira icyizere, kukigirira ababo, kukigirira igihugu byose bishyirwaho iherezo, aho kubaka igihugu n’umuryango, bihutira kubaka amadini naho ubukungu, imibereho myiza, gushyira itafari ku kubaka igihugu, bakabitera umugongo, kuko ari ugushiranira iby’isi, kandi atari iyabo.
Umuntu yibaza niba iwabo w’umuntu, haruta aho Imana yamuhaye, yewe n’iryo juru niba ribaho, Imana izaryinjizamo abo yaremye ikurikije uko ibyumva n’uko yabigennye kuko imibereho n’ubuzima bw’ibiremwa byose yaremye, biri mu biganza byayo, n’ijuru izariha mwene muntu nta kiguzi.
Igice gikurikira, kizarushaho no gusobanura indangagaciro z’Imana abanyarwanda bemeraga, n’uko bagiye bazibahanaguramo, bakoresheje inyigisho zabaye ibiyobyabwenge, bibavutsa amahitamo yo kwigenera uko bagomba kubaho neza no gusabana n’Imana mugenga wa byose.


text:
Dominic Nic ni umuririmbyi akaba n’umwanditsi w’indirimbo zihimbaza Imana (Gospel Songs). Amazina ye yose ni Dominic Nic Ashimwe, afite ubwenegihugu bw’ubunyarwanda, afite ibiro 74.5, uburebure bwa metero 1.72, ni umusore w’imibiri yombi. Mu mabara akunda higanjemo cyane umweru, arangwa no gucisha make, kubaha buri wese, kuganira cyane no gusetsa mu bandi.
Yavutse ku itariki ya 10 Ukuboza 1986, avukira ahahoze hitwa Perefegitura ya Gisenyi, ubu hitwa mu Ntara y’I burengerazuba. Ni umwana wa mbere mu muryango w’abana 6. Papa we umubyara yitwa Mbonigaba Anselme naho mama we yitwa Kamashyuza Veronique. Mu mwaka wa 1998, nibwo papa we umubyara yitabye imana azize uburwayi. Ubu Dominic Nic asigaranye mama we hamwe n’abavandimwe be 5.
Ku myaka ine, Dominic Nick yatangiye amashuri y’inshuke. Nyuma yimyaka 2, nibwo Dominic Nic yatangiye amashuri abanza mu kigo cyitwa Gacuba/II. Mu mwaka wa 2001, nyuma yo gutsinda ikizamini gisoza amashuri abanza, Dominic Nic yoherejwe gutangira icyiciro cyambere cy’amashuri yisumbuye (Tronc Commun), mu kigo cyitwa “ESSA Gisenyi” ahamara imyaka 3 hanyuma yoherezwa kurangiza amashuri ye yisumbuye mu kigo cyitwa “Collège Inyemeramihigo”. Mu mwaka wa 2007, nyuma yo gutsinda ikizamini gisoza amashuri yisumbuye, aho yahawe impamya-bumenyi y’amashuri yisumbuye A2, mu ishami ry’ubumenyamuntu (Sciences Humaines).
Ku myaka 8 gusa nibwo Dominic Nic yatangiye aririmba mu rusengero rwitwa Bethel rubarizwa mu itorero rya ADEPR (Association Des Eglises Pentecote du Rwanda), muri chorale y’abana bato yitwa Chorale Tumaini. Mu bwana bwe yakunze kumva abaririmbyi b’ibyamamare kw’isi nka Lucky Dube, R.Kelly, Craig David n’abandi.
Buhoro buhoro akomeza azamuka ariko icyakomeje kugaragarira buri wese haba ababyeyi be ndetse na bagenzi be mumikurire ye, ni uko yakomeje kugaragaza ko afite impano koko. Urro ni nk’aho ku myaka 11 gusa Dominic Nick, yahimbye indirimbo ye yambere yise “Mana Rurema”. Yanakomeje kugaragaza inyota yo kwiga gucuranga ibyuma bya muzika : Guitar, Piano n’ibindi.
Hashize igihe gito, yaje gukora Itsinda afatanije na bagenzi be baririmbanaga muri chorale harimo uwitwa Tumaini ndetse na Amani maze bakora Itsinda ry’abasore 3 ryitwaga “God’s Gift Group”. Iri tsinda ariko ntiryakomeje gukorana kuko nyuma y’imyaka mike buri wese yagiye gukomeza amasomo ye ahantu hanyuranye n’ahundi nuko bituma badakomeza kuririmbana.
Ku ishuri aho yize hose, Dominick Nick yakomeje kujya aririmbana na bagenzi be bigana, ayobora amatsinda yo kuramya no guhimbaza yo mu bigo yigagamo, kugeza ubwo arangije amashuri ye mu mwaka wa 2007. Mu mpera z’umwaka wa 2008, ni bwo Dominic Nic yagiye muri studio yitwa “Alphanet Studio” yakoreraga mu gihugu cya Repuburika iharanira Demokarasi ya Congo (RDC), mu mujyi wa Goma, uyu ukaba ari umugi wegeranye n’umugi wa Gisenyi aho avuka, maze akorana n’umu-producteur utunganya umuziki witwa Frank Mastola indirimbo audio yitwa “Inshuti nziza” ari nayo yakozwe bwambere kuri album.
Nyuma y’iyi ndirimbo yakomeje ategura n’izindi ndirimbo arizo : Nemerewe kwinjira, Ntihinduka, Ntacyadutanya, Ingoma, Nditabye, Ineza yaririmbanye n’undi muhanzi w’umunyarwanda witwa Faycal Ngeruka, na Arikumwe natwe (ari nayo yitiriye iyi album ye yambere) izi zose zashyizwe hamwe mu mwaka wa 2010, kuri album ye yambere yise “Ari Kumwe Natwe”. Igitaramo cye cya mbere, Dominic Nick yagikoze tariki ya 28 Werurwe 2010, ashyira ahagaragara iyi album ye “Arikumwe natwe”. Iki gitaramo yagikoreye I Kigali. Nyuma yahoo, ku itariki 09 Nyakanga 2010 Dominic Nic yerekeje muri kaminuza nkuru y’u Rwanda (National University of Rwanda) naho ataramira abanyeshuri baho, iki kikaba ari igitaramo cyo guhimbaza Imana kitazibagirana muri iyi kaminuza.
Nyuma y’icyo gitaramo, Dominic Nic yatangiye gutegura amashusho y’indirimbo ze (Clip Video). Ku itariki ya 19 Ukuboza 2010, nibwo yakoze indi ikindi gitaramo (concert) cyo gushyira ahagaragara album ye ya mbere y’amashusho(DVD). Iyi DVD nayo ikaba yaritiriwe album “Ari Kumwe Natwe”. Mu njyana akunda kuririmba, harimo injyana ya R&B, Slow-R&B, n’izindi njyana nyafurika muri rusange. Ibyuma bya muzika ashobora gucuranga harimo Guitar na Piano.
Mu bihembo amaze guhabwa harimo igihembo yahawe ku itariki ya 26 Kanama 2010 agihawe na Moriah Entertainment Group cy’uko Album ye Ari kumwe Natwe yabaye iya mbere mu kwezi kwa karindwi muri enye zahatanaga. Ku itariki ya 20 Gicurasi 2011, nibwo Dominic Nic yegukanye na none ikindi gihembo cyitwa Salax Awards, nk’umuhanzi w’indirimbo zihimbaza Imana witwaye neza mu mwaka wa 2010. Ibi bikaba ari ibihembo bitangwa na Ikirezi Group, ihemba abahanzi baba baritwaye neza umwaka wose.
Inzozi ze ni uko yazaba umuhanzi ukomeye haba mu Rwanda ndetse no ku isi yose akabasha kubwira abantu bose iby’inkuru nziza ya Kristo Yesu n’urukundo adukunda ruhebuje.
Indirimbo Zikunzwe za Dominic Nic
1 Ashimwe - Dominic Nic
2 Ingoma ya Yesu - Dominic Nic
3 Gukora neza - Dominic Nic feat Faycal
4 Nditabye - Dominic Nic
Reba Video
Urukundo
Umuhanzi Dominic Nic
at 05:20
Labels: abahanzi nyarwanda, ibyamamare


text:
Umuhanzikazi Aline Gahongayire n’uwari umugabo we Gahima Gabriel bahawe gatanya n’Urukiko rw’ibanze rwa Kacyiru mu Mujyi wa Kigali kuri uyu wa kabiri tariki 28 Ugushyingo 2017.
Mu iburana ry’urubanza rwabo rwa gatanya, Aline Gahongayire yagaragaje ko yifuza gutana n’umugabo we anagaragaza ko afite inyota yo kuzongera gushaka undi mugabo kuko ngo abona akiri muto.
Urukiko rw’ibanze rwavuze ko Gahima Gabriel na Aline Gahongayire bari bamaze amezi 12 batabana nk’umugabo n’umugore , bityo bagomba guhabwa ubutane.
Ababuranyi bombi bari bitabiriye isomwa ry’urubanza rw’ubutane bwasabwe na Gahima Gabriel ashaka gutandukana n’umugore we Aline Gahongayire, uzwi mu ndirimbo zihimbaza Imana , aho aherutse kumurika album yise ‘ New Woman ’ .
Ingingo ya 237 y’igitabo cya mbere cy’urwunge rw’amategeko mbonezamubano mu gace kayo ka kabiri ivuga ko buri wese mu bashyingiranywe ashobora gusaba gutana burundu.
Yabisaba kubera igihano k’icyaha gisebeje cyane, ubusambanyi, guhoza undi ku nkeke, kwanga gutanga ibitunga urugo, guta urugo igihe cy’amezi 12 nibura, no kumara nibura imyaka itatu batabana ku bushake bwabo.
Gahima Gabriel na Aline Gahongayire basezeranye kubana akaramata ku itariki ya 20 Ukuboza 2013.
Kigali Today yifuje kuvugana na bo, buri wese yanga kugira icyo atangaza avuga ko ari ibintu birebana n’ubuzima bwabo bwite.


text:
MU MABOKO YAWE HARI UMUHUMETSO Dr. Fidèle MASENGO
1Samuel 17:50
Uko ni ko Dawidi yahanguje Umufilisitiya ibuye ry’umuhumetso, aramunesha aramwica kandi nta nkota Dawidi yari yitwaje.
Muri iki gitondo mfashijwe cyane n’ukuntu Dawidi yarwanishije umuhumetso agatsinda Goliyati, umufilisitiya, inararibonye mu ntambara kd wari witwaje intwaro zitabarika.
Dore bimwe mu byo nize:
1. Akenshi mu rugamba, umukristo ararwanirirwa. Urugamba n’urw’Imana s’urwacu. Uko byagenze kuri Dawidi niko nawe bizakugendera.
2. Imana ijya idutsindishiriza ikoresheje icyo dufite. Agihaguruka kurwanirira ubwoko bw’Imana, Sauli yashatse kumwambika imyenda y’intambara ye no kumutiza ibikoresho yakoreshaga ariko Dawidi arabyanga. Arwanisha umuhumetso n’amabuye.
3. Muri wowe Imana yashizemo intwaro zose ukeneye ku rugamba urimo. Ntabwo ukeneye gushakira imbaraga ahandi. Zikurimo kd zirahagije.
4. Uzirinde gupimira intwaro zawe ku ntwaro umwanzi ahagurukanye. Nahagurukana ibitutsi nk’uko Goliyati yabikoze, ntuzamusubize mu bitutsi, uzahagurukane guca bugufi no kwizera.
5. Abarwanirira Imana bayoborwa n’Imana. Ntabwo biyobora.
6. Byanze bikunze, bitinde bitebuke, umuntu urwanira mu kuri, birangira atsinze urugamba.
Mugire umunsi mwiza.
Dr. Fidèle MASENGO Foursquare Gospel Church Kimironko


text:
Umukuru w’igihugu arananiwe : Ndahamagarira urubyiruko kwitegura gufata ubutegetsi.
Rubyiruko rw’u Rwanda nimuhaguruke dufate ubutegetsi. 1.Rubyiruko, bana b’u Rwanda, mwebwe mwese duhujwe no gukunda by’agahebuzo igihugu cyacu, mukaba mwariyemeje gukura amaboko mu mifuka, muharanira ko igihugu cyacu cyajya imbere, mu mahoro, mu bumwe, mu bwiyunge, ariko cyane cyane mu kwimakaza umuco wo kuvuga ukuri uko mwakubonye cyangwa mwakwumvishe ntamususu: aka kanya ndi hano mbashimira urwo rukundo mwibitseho rubatera ubutwari bwo gukorera igihugu cyacu mutizigama nubwo tuzi ko ibihe kirimo bitoroshye. Ndifuza kubibutsa ko urwo rukundo, ubwo bushake, uwo murava…


text:
Kuri uyu wa kane tariki ya 08/03/2018, mu tugari n’imirenge yose igize Akarere ka Rwamagana habereye ibirori byo kwizihiza umunsi mpuzamahanga w’umugore. Ku rwego rw’Akarere, ibi birori bikaba byizihirijwe mu kagari ka Mununu ho mu murenge wa Fumbwe. Mu mirenge yose, ibirori by’uyu munsi bikaba byaranzwe ahanini no kumurika ibikorwa bitandukanye abagore bakora mu rwego rwo kwiteza imbere ndetse no kuremera imiryango itishooboye mu rwego rwo kuyongerera amahirwe yo kwikura mu bukene.
Mu mikoresho n’ibiribwa byahawe abagore baremewe hirya no hino mu mirenge itandukanye harimo: ihene 9, ibitenge 34, imashini zidoda 4, amafaranga yo kwishyura ubwisungane mu kwivuza angana n’ibihumbi Magana abiri(200,000Frws), amafaranga y’igishoro cyo gucuruza angana n’ibihumbi ijana na mirongo itandatu n’umunani(168,000Frws), inkoko 4, ibiro 450 by’ibigori, ibiro 230 by’ibishyimbo, amabati 9, matola 1, ibikoresho byuzuye byo gutunganya imisatsi y’abagore(Salon de coiffure pour les dames), ingurube 4, intama 1,imifuka 3 ya kawunga, imifuka 3 y’umuceri, n’ibikoresho by’isuku nk’amasabune n’ibindi. Ubuyobozi bw’Akarere ka Rwamagana bukaba bwahembye umugoroba w’ababyeyi wo mu mudugudu wa Rukwaya wabaye uwa mbere mu gukora neza, ukaba wahembwe amafaranga ibihumbi ijana( 100,000Frws).
Mu butumwa bwatangiwe aho uyu munsi wizihirijwe ku rwego rw’Akarere, Hon. Depite Mukayuhi Rwaka Constance wari umushyitsi mukuru yashimiye leta yasubije umugore agaciro yari yarambuwe n’abakoloni ndetse n’ubutegetsi bubi bwa leta zabanje. Depite Mukayuhi yanashishikarije abagore kwaguka mu bitekerezo bakareba amahirwe bashyiriweho na leta bityo bakayabyaza umusaruro bakiteza imbere, bagashyira abana bose mu ishuli, bakagira isuku aho bari hose, bakibumbira mu makoperative ndetse bakagana ibigo by’imari ndetse akaba yasabye abagabo kurushaho gushyigikira abagore mu bikorwa byose bakora bagafatanya muri byose.
Umunsi mpuzamahanga w’abagore washyizweho n’umuryango w’abibumbye mu mwaka wa 1972, Mu Rwanda ukaba waratangiye kwizihizwa mu mwaka wa 1975, bivuze ko iyi ari inshuro ya 43 wizihizwa, ku nsanganyamatsiko igira iti: “Munyarwandakazi, komeza umurava mu iterambere twubake u Rwanda twifuza”. Ibi birori byari byitabiriwe kandi na Hon. Depite Nyiragwaneza Athansie, Meya Mbonyumuvunyi Radjab, n’abahagarariye inzego z’umutekano zikorera muri aka karere.


text:
Mu mateka y’u Rwanda havugwamo abanyabigwi n’ibikorwa byiza bakoze ndetse bikigishwa no mu mashuri.Uko iminsi yicuma niko intwari z’u Rwanda zimenyekana zigashyirwa mu byiciro ku bw’ibikorwa baba barakoze bifitiye igihugu umumaro ariko hakibazwa impamvu abami n’abandi banyabigwi bavugwa babayeho mbere y’ubukoroni badashyirwa ku rutonde.
Mutara III Rudahigwa niwe wibukwa gusa mu mu gihe cy’abami
Nubwo ibigwi byabo byavuzwe imyaka amagana kugeza n’uyu munsi, ntabwo bagaragara ku rutonde rw’intwari z’igihugu cyangwa ngo bashimirwe ku mugaragaro ku bikorwa bagiye bakora ku nyungu za benshi umuntu yakwibaza icyo abo bahowe.
Umunyamabanga Nshingwabikorwa w’Urwego rw’Igihugu rushinzwe Intwari z’Igihugu, Impeta n’imidali by’ishimwe, Nkusi Déo, avuga ko ubutwari bw’abo banyarwanda babuzirikana kandi bakanishishikariza abandi kubwigana, icyakora ngo biragoye neza kwemeza niba ibyo babavugwaho byose ari ukuri.
Asobanura ko ubusanzwe umuntu ugirwa intwari cyangwa agahabwa umudari, hagomba kuba hari ubuhamya bw’abamuzi neza bemeza ibikorwa by’ubutwari yakoze.
Benshi muri ibyo bihangange bya mbere y’ubukoloni nta muhamya wizewe w’ibyo bakoze wabona kuri iki gihe, nta n’inyandiko z’icyo gihe z’ibyo bakoze ziriho kuko nta wari uzi kwandika, uburyo bwari buhari gusa ni ukubibika mu mutwe, bigahererekanywa mu mvugo.
Umunyamabanga Nshingwabikorwa w’Urwego rw’Igihugu rushinzwe Intwari z’Igihugu, Impeta n’imidali by’ishimwe, Nkusi Déo,
Nkusi yavuze ko kubera ko nta buryo bworoshye bwo gukora ubushakashatsi kuri abo bantu, biragoye kubashyira mu ntwari z’igihugu.
Yagize ati “Ubushakashatsi burakorwa ariko biriya bintu bya kera ibyinshi byabaga bishingiye ku bitekerezo by’abantu, hashobora kubamo amakabyankuru n’ibindi. Uzasanga akenshi bavuga ku byiza byabo gusa ku buryo bitoroshye kubakoraho ubushakashatsi ngo umenye ubutwari bwabo.”
Icyakora Nkusi yavuze ko mu nyigisho z’ubutwari batanga, batabura gukomoza ku byiza bivugwa kuri abo bantu ku buryo abakiri bato n’abariho iki gihe babigiraho.
Mutara III Rudahigwa ni we muntu wo mu gihe cy’abami uri mu ntwari z’igihugu kubera ibikorwa by’indashyikirwa mu guharanira ubumwe n’ubwigenge by’abanyarwanda.
Ariko impamvu we ibikorwa bye bidashidikanywaho, yabayeho mu gihe uburyo bwo kwandika no kubika amateka bwari bwarageze mu Rwanda kandi hari na bamwe mu babayeho ku ngoma ye bakiriho, bemeza badashidikanya ubutwari bwe uretse ko hari n’ibikorwa yasize byivugira.
Intwari bivugwa ko zirengagijwe,urugero twafatiraho ni
U Rwanda tubona ubu bivugwa ko rwaguwe n’Umwami Kigeli IV Rwabugili ndetse ko rwarutaga urwo tubona uku mbere y’uko abazungu barugabanya uko babyumva.
Robwa Nyiramateke mwene Nsoro I Samukondo yemeye kwiyahurana n’umwana yari atwite kugira ngo u Rwanda rutazigarurirwa n’abanyamahanga.
Abo bantu n’abandi benshi bo mu gihe cya mbere y’umwaduko w’abazungu bavugwaho ubutwari ndetse na n’ubu hari abakibatangaho urugero bashishikariza abakiri bato kugera ikirenge mu cyabo.
Intwari z’u Rwanda ziri mu byiciro bitatu; Imanzi, Imena n’Ingenzi. Abandi banyarwanda cyangwa abanyamahanga bagaragaweho ibikorwa by’indashyikirwa bagirira ineza y’u Rwanda bahabwa impeta cyangwa imidari by’ishimwe.
Umunsi w’intwari uzizihizwa ku rwego rw’imidugudu ku wa Kane tariki ya mbere Gashyantare 2018, ufite insanganyamatsiko igira iti “Dukomeze ubutwari, twubake u Rwanda twifuza”.
Akazuba Cynthia-Celebzmgazine.com


text:
Umuhanzikazi Winnie Nwangi mu gitaramo cyo kwizihiza imyaka 10 amaze muri muzika yabyinishije ikibuno abaje mu gitaramo cye baratungurwa .
Kuri uyu wa Gatandatu taliki ya 4 Kanama 2018 , mu gitaramo cyo kwizihiza imyaka 10 amaze muri muzika Winnie Nwangi yakoze igitaramo cy’amateka mu gace ka Arua muri Uganda aho yaje kurubyiniro yambaye umwenda ugaragaza imiterere ye y’umubiri.
Mu gihe yaririmbaga indirimbo ye yise Fire Dancer yahindukiye atera abafana be umugongo maze abyinisha umubyimba we mu buryo butangaje aho bamwe bemeje ko yaramaze igihe ntagashya yereka abafana be ndetse n’abandi bakurikiranira hafi ibya muzika.
Twakwibutsa ko Winnie Nwangi ari umwe mu bahanzikazi bakunzwe muri Uganda kubera indirimbo ze ndetse hakiyongeraho no kuba afite imiterere ikurura igitsina gabo cyane muri Uganda .
REBA AMASHUSHO:


text:
Ukubura urukundo rwa nyina bishobora gutuma umwana avukana umunaniro no gudakora neza k’ubwonko bwe.
Stress(cyangwa umunaniro) n’ukwiburamo amahoro(anxiete) n’ibimenyetso kamere byerekana umubiri ufite ibibazo n’uburwayi by’imyakura ndetse n’ibibazo byo mu mutwe. Ibyo bibazo byose biterwa no kudakora neza k’ubwonko ahanini biterwa no kudakora neza na acide bita acide gama aminobutyrique cyangwa GABA. Iyo acide ubundi akaba ishyizwe ihererekanya makuru hagati y’imyakura.
Ariko se umunaniro uhoraho waba uturuka he? Kuki hari abantu basa n’aho baremewe guhorana umunaniro? Abahanga mu bibazo byo mu mutwe bemeza ko igisubizo cyashakirwa mu buryo umuntu yabayeho akiri umwana. Ndetse ni nabyo byemezwa n’abahanga mu by’imyakura.
Ubushakashatsi bwakorewe muri kaminuza McGill y’i Montreal, bwagaragaje ko ubushobozi bw’ubwonko bwo kubika no gukura buterwa n’uburyo umuntu yabayeho iminsi ye ya mbere y’ubuzima.
Ubwo bushakashatsi bwerekanye ko tumwe mu turemaningo ndango (genes) iyo twangiritse tutongera gukora. Muri utwo turemangingo ndango turimo utwo bita GAD1, iyo twangiritse dutuma ubwonko butongera gukora neza.
Ni iki gisobora kwangiza uturemangingo ndango GAD1?
Mu gusobanukirwa igishobora kwangiza utwo turemangingo, abashakashatsi bakoreye isuzuma ku nyamaswa. Bakoreye ubushakashatsi bwabo ku moko atandukanye y’imbeba z’ingore zigaragarwaho imyitwarire itandukanye. Amwe muri ayo moko azwiho kugira umutima wa kibyeyi utuma zihora iteka zishaka turinda utwana twazo mu gihe izindi zegera utwana twazo gake gashoboka. Bityo igihe izo mbeba zabyaraga, zimwe muri zo zahuye n’urukundo rwa kibyeyi rwinshi izindi zisa n’aho zitigeze zitabwaho na gato.
Igihe zasuzumwaga, abahanga basanze ko uturemangingo ndango GAD1 tw’imbeba zatawe na za nyina zikivuka yarangiritse cyane. Ariko ku zindi zitaweho na za nyina, ahubwo ubushobozi bwa GAD1 bwariyongereye cyane. GAD1 akita ifasha mu ikorwa rya acide zifashishwa n’imyakura mu gutwara amakuru mu mubiri.
Igitangaje ni uko gutandukana na za nyina byabayeho igihe gito cyane nyamara ntibyabujije ko iyangirika ry’uturemangingo ndango GAD1 rikomeza kugeza izo mbeba zikuze.
Ibyo bikaba bigaragaza isano iri hagati y’imikorere y’ubwonko n’urukundo umwana ahabwa na nyina n’isano ibyo bifitanye n’indwara zo mu mutwe.
Bityo rero babyeyi b’abagore, igihe mubonye umwana afite kimwe mu bibazo twavuze haruguru, murage mwibuka kwibaza niba yarabonye ikwitabwaho gukwiye igihe avutse cyangwa se niba mutarigeze mwumva mutamushaka wenda igihe mwari mumutwite. Kuko hari n’ubushakatsi bwagaragaje ko ku bana bahorana igitekerezo cyo kwiyahura akenshi biterwa n’uko banyi bigeze kugira igitekerezo cyo gukura inda igihe bari babatwite. Ibyo bivuze ko imikorere y’ubwonko n’imitekerereze y’umwana iba iri mu biganza bya nyina. Muge mubyibuka.


text:
Uyu mubikira yagabiwe inka kubera kudatererana umunyeshuri utwite
Bisanzwe bizwi ko mu mashuri y’abihayimana mu Rwanda, batihanganira na busa umunyeshuri w’umukobwa watewe inda kuko ahita yirukanwa burundu.
Iyo bimenyekanye ko uwayimuteye ari umunyeshuri mugenzi we, na we arirukanwa burundu kuko iryo kosa rifatwa nk’ikizira kikaziririzwa mu mashuri y’abihayimana.
Gusa hari bamwe mu bihayimana badatererana abanyeshuri babo bahuye n’ikibazo cyo gusama inda zitateguwe,ahubwo bakababa hafi bakanabagira inama zo guhindura imyitwarire,bakiyitaho ndetse bakanita ku bana babo,bakanirinda kuzongera kugwa mu mutego
Umwe muri abo ni Sr Mukamukiga Marie de la Charité,uyobora ikigo cy’amashuri yisumbuye kizwi nka Groupe Scolaire Notre Dame de Lourde de Byimana cy’Abenebikira, giherereye mu Karere Ruhango.
Ku itariki ya 10 Kamena 2018, uwo mubikira yahawe inka n’iyayo ayihawe n’umubyeyi witwa Butera Charles amushimira kudatererana umwuzukuru we wigaga muri icyo kigo, akaza kugira ibyago byo gusama inda itateguwe.
Butera avuga ko uwo mubikira aho kwirukana burundu uwo mwana nk’uko byari bisanzwe mu mashuri y’Abihayimana, ngo yamwohereje mu rugo arabyara, amaze gukomera aza kumushakira irindi shuri umwana arakomeza ariga ubu yanarangije kaminuza.
Ati “ Yantumyeho nk’umubyeyi we arambwira ati umwana wawe turamukunda, ni umwana mwiza, ibyamubayeho ubyihanganire. Azagumya yige, ariko ntaziga aha. Nanjye koko mbyibajijeho nsanga ni ukuri, ntiyagombaga kuhaguma.”
“Icyankoze ku mutima nasanze uyu mubikira yaramaze kumenya ishuri ryigenga ryegereye aho dutuye ku Kicukiro (APADE), kandi ribamo ishami nk’iryo umwuzukuru wanjye yigagamo.”
“Yaje no kujya kuri iryo shuri gusabirayo umwanya umwuzukuru wanjye barimuha bigoranye, umwana akomeza ishuri yemererwa no gukora ibizamini bya Leta asoza amashuri yisumbuye.”
Hejuru y’ibyo kandi Butera avuga ko Sr Mukamukiga Marie de la Charité, atamushakiye ishuri ngo amushyiremo yigendere.
Ati” Muri Notre Dame de Lourde umwuzukuru wanjye yishyurirwaga n’ikigega cyita ku barokotse Jenoside (FARG) batishoboye.”
“Kuko umwuzukuru wanjye atari yirukanywe ahubwo Sr Mukamukiga yamushakiye ishuri ahandi, amafaranga ye y’ishuri yari acyoherezwa i Muhanga muri groupe Scolaire Notre Damme de Lourde.”
“Ayo mafaranga iyo yageraga kuri Sr Mukamukiga, nawe yahitaga ayohereza kuri APADE, kugira ngo amwishyurire ishuri yamushakiye.”
Umwuzukuru wa Butera ngo yaje gukora ibizamini bya Leta arabitsinda,ajya kwiga muri kaminuza arayirangiza,none ubu afite akazi keza kanamufasha kurihira umwana we ishuli ryiza,akanahesha ishema sekuru.
Butera ati “Kumukura mu bandi bana byari byo, ariko Sr de la Charité ntiyamwirukanye ngo avuge ngo wakoze ishyano mvira aha, ahubwo yaradufashije. Iyo ataza kubyitaho hari igihe aba atameze atya, hari n’igihe n’aka kuzurukuruza kanjye kari kuba katariho.”
Ibyo byose rero ngo ni byo byamuteye kugaruka gushimira Sr Mukamukiga, akamuha inka y’imbyeyi n’iyayo, akamuzanira n’umwuzukuruza we ngo amurebe.
Abari mu birori batangajwe n’uwo musaza wagize umutima wo kuza gushima. Hari n’ababyeyi bumvise amateka ya Carine n’impamvu yo gushima basuka amarira.
Umwe yagize ati “Ntarabyumva neza nabanje kwibaza ukuntu umuntu yaza gushimira uwamwirukaniye umwana,ariko naje gutekereza nsanga n’uriya Mubikira yagaragaje ububyeyi.
uyu musaza ntasanzwe. Ibyo ari byo byose si we wenyine wakorewe kuriya, ariko we yaje gushima.”
Umwenebikira wari waje mu birori ahagarariye Mama mukuru wabo,yashimiye mwalimu Butera cyane.
Yagize ati “Uko ababyeyi munyurwa n’umurimo tubakorera wo kurera abana dufatanije, bidutera imbaraga zo kwitanga kurushaho, tukumva turi kumwe n’abadushyigikiye.”
Sr Mukamukiga we uretse gushima nta kindi yabashije kuvuga, kuko ngo atari kubasha kuvugana ikiniga cy’ibyishimo igikorwa cya Mwarimu Butera cyamuteye.
Inka uwo muyobozi w’ishuri GSNDL yahawe,ntazayitahana iwabo. Ni iy’umuryango w’Abenebikira arimo, kuko igihawe umwe mu Aabikira kiba ari icy’umuryango babarizwamo.
Ibitekerezo ( 12 )
Soeur de la charité Nyagasani amuhe umugisha Kuko naho Ngeze mbikesha kuba yarandihiye secondaire. Izina Niryo muntu koko!! Charité =urukundo
Abakoze ibyiza tubashime nabo ntitubereho kunenga gusa.uwo wihaye abihayimana abanenga se we yihaye nde cg iki? iyo mibare atanze y’abanyuranije n’amahame y’imana ko adatanze se imibare y’abihayimana by’ukuri?adufashe tuyimenye turebe niba koko niba ntabeza babarimo.
@ rukebesha,Muri ababafana b’amadini pe.nonese uyobewe ko turi mu isi? Kuba abihayimana bakosa byo birababaje ariko ntiwabaciraho iteka kuko bafite ibikorwa byinshi bifitiye abanyarwanda akamaro.urugero bafite amashuri ,amavuriro .....none mwebwe abayehova mufite iki uretse kwirwa mwubaka insengero gusa?
Imana yonyine niyo mucamanza w’ukuri. Twe turi bande ngo ducire abandi imanza se ko tudashobora kureba mu mitima yabo. Ni ukugendera ku marangamutima gusa. Abakoze neza bazahembwa nk’uko uriya umubyeyi yahembye umubikira. Abagizi ba nabi nabo bazakomeza kwihisha ariko bafite nabo igihe bazahura n’ubutabera bw’Imana.
Buriya babyeyi bombi bakwiye gushimwa kubera kwita kuri uriya mwana w’umukobwa wahuye n’ingorane akiri muto. Imana ibahe imigisha yayo.
Sr de la Charité, uri umurezi ukaba n’umubyeyi mwiza. Twe abo wareze turabizi kandi turabihamya. Komeza ubere urugero abandi.
Wowe Yves,ndabona wikoma Rukebesha.Icyo yavuze,ni uburyarya bw’abantu biyita "abihaye imana".Ntabwo yavuze uliya mubikira ku giti cye.
Wowe witwa Eliab Ladjab,urabaza uko umuntu yakita abantu baryarya imana bagamije inyungu zabo.Dore igisubizo: Muli Abaroma 16:18,abiyita abihaye imana cyangwa abakozi b’imana ataribo,Bible ibita "abakozi b’inda zabo".Ndetse muli Matayo 6:15,YESU yabise "Ibirura byambara uruhu rw’intama".Ngo tuzabamenyera ku mbuto zabo.Ubu ushatse wese yigira pastor,bishop cyangwa apotre.Ahasigaye akarya amafranga y’abantu agahita akira nyamara yali umukene.Mu gihe Yesu yadusabye "gukorera imana ku buntu" (Matayo 10:8).
igitekerezo ntashyingiro gifite nubwo arigitekerezo cyawe
none c ibya bapadiri no gusambana kwabana bihuriyehe nibyo byose uvuze kwihimana ntibivuze ko uba ugeze aho utagikora icyaha
interuro yinkuru ishatse kuvuga ineza umubikira yagize no kudatererana umwa ngo amujugunye
ikindi ntabwo bavuze aho ba mutereye inda .Ese urumva ababikira aribo bateye uriya mwana inda?
ese icya kubabaje nuko uriya mubikira yashimiwe ineza yagiriye uriya mwana?
soeur warakoze cyane iyo utamwitaho wenda abayaratekereje nabi agakuramo iyo nda ikaba yari no kumwica cyangwa akaba yarahagaritse amashyuri ye ubu ari mbobo ma soeur ndagushimiye nko ngera gashimira nuriya mubyeyi wamenye ineza yu yu mubikira akamugabira
Wowe Yves,ndabona wikoma Rukebesha.Icyo yavuze,ni uburyarya bw’abantu biyita "abihaye imana".Ntabwo yavuze uliya mubikira ku giti cye.
ubwo se ibyo uvuze bihuriyehe n;inkuru? ahubwo ugaragaje urwango ubanga, wowe uratunganye ko mbona uri umucamanza?
@ Rukebesha, nugaragaza ikibazo jya utanga numuti wacyo. Tubite ngo iki? niba atari abihayimana?
ikindi kandi si bose batandukira inshingano zabo. Iki gitekerezo jye nkibonyemo ibyo nakwita bias against them
Wowe witwa Eliab Ladjab,urabaza uko umuntu yakita abantu baryarya imana bagamije inyungu zabo.Dore igisubizo: Muli Abaroma 16:18,abiyita abihaye imana cyangwa abakozi b’imana ataribo,Bible ibita "abakozi b’inda zabo".Ndetse muli Matayo 6:15,YESU yabise "Ibirura byambara uruhu rw’intama".Ngo tuzabamenyera ku mbuto zabo.Ubu ushatse wese yigira pastor,bishop cyangwa apotre.Ahasigaye akarya amafranga y’abantu agahita akira nyamara yali umukene.Mu gihe Yesu yadusabye "gukorera imana ku buntu" (Matayo 10:8).
Muravuga ngo "mu mashuri y’abihayimana mu Rwanda, ntibihanganira na busa umunyeshuri w’umukobwa watewe inda".Nubwo bitwa ngo bihaye imana,ibyo bakora byerekana ko atari abantu b’imana.Muribuka mu myaka ishize,abapadiri ibihumbi n’ibihumbi byo mu Burayi,Australia na USA bashinjwe ubusambanyi,ku buryo uyu Paapa yabisabiye imbabazi.Muribuka Abasenyeli 34 bo muli Chili,bose beguye kubera ubusambanyi mu kwezi gushize.Muribuka na none Cardinal wo muli Australia washinjwe n’abagore 20 yasambanyije.Birazwi ko abapadiri nyamwinshi basambana n’ababikira muli za Couvents.Iri jambo ngo "bihaye imana",ntimukarikoreshe.Ubu se muyobewe ibyo Pastors bakora hirya no hino.
Bitwaza Bible bakarya amafaranga y’abantu,utaretse no gusambanya abayoboke babo.
2 Timote 3:5,havuga ko "bafite ishusho yo kwera".
@ Rukebesha, nugaragaza ikibazo jya utanga numuti wacyo. Tubite ngo iki? niba atari abihayimana?
ikindi kandi si bose batandukira inshingano zabo. Iki gitekerezo jye nkibonyemo ibyo nakwita bias against them
Wowe witwa Eliab Ladjab,urabaza uko umuntu yakita abantu baryarya imana bagamije inyungu zabo.Dore igisubizo: Muli Abaroma 16:18,abiyita abihaye imana cyangwa abakozi b’imana ataribo,Bible ibita "abakozi b’inda zabo".Ndetse muli Matayo 6:15,YESU yabise "Ibirura byambara uruhu rw’intama".Ngo tuzabamenyera ku mbuto zabo.Ubu ushatse wese yigira pastor,bishop cyangwa apotre.Ahasigaye akarya amafranga y’abantu agahita akira nyamara yali umukene.Mu gihe Yesu yadusabye "gukorera imana ku buntu" (Matayo 10:8).
ubwo se ibyo uvuze bihuriyehe n;inkuru? ahubwo ugaragaje urwango ubanga, wowe uratunganye ko mbona uri umucamanza?
igitekerezo ntashyingiro gifite nubwo arigitekerezo cyawe
none c ibya bapadiri no gusambana kwabana bihuriyehe nibyo byose uvuze kwihimana ntibivuze ko uba ugeze aho utagikora icyaha
interuro yinkuru ishatse kuvuga ineza umubikira yagize no kudatererana umwa ngo amujugunye
ikindi ntabwo bavuze aho ba mutereye inda .Ese urumva ababikira aribo bateye uriya mwana inda?
ese icya kubabaje nuko uriya mubikira yashimiwe ineza yagiriye uriya mwana?
soeur warakoze cyane iyo utamwitaho wenda abayaratekereje nabi agakuramo iyo nda ikaba yari no kumwica cyangwa akaba yarahagaritse amashyuri ye ubu ari mbobo ma soeur ndagushimiye nko ngera gashimira nuriya mubyeyi wamenye ineza yu yu mubikira akamugabira
Wowe Yves,ndabona wikoma Rukebesha.Icyo yavuze,ni uburyarya bw’abantu biyita "abihaye imana".Ntabwo yavuze uliya mubikira ku giti cye.
Abakoze ibyiza tubashime nabo ntitubereho kunenga gusa.uwo wihaye abihayimana abanenga se we yihaye nde cg iki? iyo mibare atanze y’abanyuranije n’amahame y’imana ko adatanze se imibare y’abihayimana by’ukuri?adufashe tuyimenye turebe niba koko niba ntabeza babarimo.


text:
“Nzi ko azazuka”
“Incuti yacu Lazaro arasinziriye, ariko ngiyeyo kumukangura.”—YOH 11:11.
1. Marita yari yiringiye ko bizagendekera bite musaza we? (Reba ifoto ibimburira iki gice.)
MARITA yari umwigishwa wa Yesu akaba n’inshuti ye. Icyakora yari afite agahinda kubera ko musaza we Lazaro yari yapfuye. Ese hari icyashoboraga kumuhumuriza? Yego rwose. Yesu yaramwijeje ati: “musaza wawe arazuka.” Birumvikana ko ayo magambo atatumye agahinda kose Marita yari afite gashira. Icyakora yemeye ibyo Yesu yamwijeje, maze aravuga ati: “nzi ko azazuka ku muzuko wo ku munsi wa nyuma” (Yoh 11:20-24). Yari yiringiye adashidikanya ko umuzuko uzabaho. Hanyuma Yesu yakoze igitangaza uwo munsi, azura Lazaro.
2. Kuki wifuza kugira ibyiringiro nk’ibyo Marita yari afite?
2 Twe ntitwakwitega ko Yesu cyangwa Se badukorera igitangaza nk’icyo muri iki gihe. Ariko se, kimwe na Marita, wizeye ko abantu bawe bazazuka? Ushobora kuba warapfushije uwo mwashakanye, nyoko, so, sogokuru, nyogokuru cyangwa umwana wawe. Wifuza kubona umuntu wawe wapfuye ukamuhobera, mukaganira, mugaseka. Igishimishije ni uko kimwe na Marita, nawe ushobora kuvuga uti: “Nzi ko abantu bange bapfuye bazazuka.” Icyakora byaba byiza buri Mukristo yongeye gusuzuma impamvu ibyo byiringiro bihamye.
3, 4. Ni abahe bantu Yesu yari yarazuye? Marita yari yiringiye ko byari kugendekera bite Lazaro?
3 Marita yari atuye hafi y’i Yerusalemu. Bityo rero, ashobora kuba atariboneye uko Yesu yazuye umuhungu w’umupfakazi wari utuye hafi y’i Nayini muri Galilaya. Icyakora ashobora kuba yari yarumvise iyo nkuru. Nanone Yesu yari yarazuye umukobwa wa Yayiro. Abari kwa Yayiro bose “bari bazi ko yapfuye.” Nyamara Yesu yafashe umurambo w’uwo mwana, aravuga ati: “mukobwa, haguruka!” Nuko ahita ahaguruka (Luka 7:11-17; 8:41, 42, 49-55). Marita na murumuna we Mariya, bari bazi ko Yesu ashobora gukiza indwara. Ni yo mpamvu batekerezaga ko iyo Yesu ahaba Lazaro atari gupfa. None se ko yari yapfuye, byari kumugendekera bite? Zirikana ko Marita yavuze ko Lazaro yari kuzazuka ku muzuko “wo ku munsi wa nyuma.” Ni iki cyatumaga abyizera adashidikanya? Kuki ushobora kwiringira udashidikanya ko hazabaho umuzuko kandi ko abantu bawe bashobora kuzazuka?
4 Hari impamvu nyinshi zatuma wizera umuzuko. Mu gihe dusuzuma zimwe muri zo, ushobora kubona mu Ijambo ry’Imana ibintu utajyaga utekerezaho bizatuma urushaho kwiringira ko uzongera kubona abantu bawe bapfuye.
IBINTU BITUMA TUGIRA IBYIRINGIRO
5. Ni iki cyatumaga Marita yemera adashidikanya ko Lazaro azazuka?
5 Zirikana ko Marita atavuze ati: “Niringiye ko musaza wange azazuka.” Ahubwo yaravuze ati: “nzi ko azazuka.” Marita yemeraga adashidikanya ko umuzuko uzabaho bitewe n’ibitangaza yari yarumvise byabaye na mbere y’uko Yesu aza ku isi. Yari yarabyumvise akiri umwana, abyumvira iwabo no mu isinagogi. Tugiye gusuzuma inkuru eshatu z’ibyo bitangaza zivugwa muri Bibiliya.
6. Ni ikihe gitangaza Eliya yakoze Marita agomba kuba yari yarumvise?
6 Umuzuko wa mbere uvugwa muri Bibiliya, wabaye igihe Imana yahaga umuhanuzi wayo Eliya imbaraga zo gukora ibitangaza. Mu mudugudu w’i Sarefati hari umugore w’umukene w’umupfakazi wacumbikiye umuhanuzi. Hanyuma Imana yakoze igitangaza, ituma amavuta ye n’ifu bidashira, kugira ngo we n’umuhungu we baticwa n’inzara (1 Abami 17:8-16). Nyuma yaho, umuhungu we yaje kurwara arapfa. Eliya yaramufashije. Yafashe umurambo w’uwo mwana, arasenga ati: “Mana yanjye, ndakwinginze, tuma ubugingo bw’uyu mwana bumugarukamo.” Kandi koko, Imana yumvise isengesho rya Eliya, uwo mwana arazuka. (Soma mu 1 Abami 17:17-24.) Marita agomba rwose kuba yari yarumvise iyo nkuru itangaje.
7, 8. (a) Elisa yakoze iki ngo ahumurize umugore wari wapfushije umwana? (b) Igitangaza Elisa yakoze kigaragaza iki ku birebana n’ubushobozi bwa Yehova?
7 Umuzuko wa kabiri uvugwa muri Bibiliya, ni uw’umuntu wazuwe n’umuhanuzi Elisa wasimbuye Eliya. Hari umugore w’Umwisirayelikazi w’i Shunemu wacumbikiye Elisa. Uwo mugore n’umugabo we wari ugeze mu za bukuru ntibagiraga abana, ariko Imana yaramugororeye maze abyara umwana w’umuhungu. Icyakora uwo mwana yaje gupfa. Gerageza kwiyumvisha ukuntu uwo mugore yashenguwe n’agahinda. Yakoze urugendo rw’ibirometero 30 asanga Elisa ku Musozi wa Karumeli. Elisa yohereje umugaragu we Gehazi ngo ababanzirize i Shunemu. Icyakora Gehazi ntiyashoboye kuzura uwo mwana. Hanyuma nyina w’uwo mwana yazanye na Elisa.—2 Abami 4:8-31.
8 Elisa yinjiye mu nzu ahari umurambo w’uwo mwana maze arasenga. Habaye igitangaza uwo mwana arazuka. Nyina amubonye yarishimye cyane! (Soma mu 2 Abami 4:32-37.) Ashobora kuba yaributse amagambo Hana wari warabuze urubyaro yavuze igihe yasengaga azanye Samweli ngo akorere Yehova mu ihema ry’ibonaniro. Yarasenze ati: “Yehova . . . afite ubushobozi bwo gushyira abantu mu mva no kubakuramo” (1 Sam 2:6). Koko rero, igihe Imana yazuraga uwo mwana w’i Shunemu, yagaragaje ko ifite ubushobozi bwo kuvana abantu mu mva.
9. Umuzuko wa gatatu uvugwa muri Bibiliya wagenze ute?
9 Hari ikindi gitangaza cyabaye Elisa yarapfuye. Elisa yamaze imyaka isaga 50 ari umuhanuzi, hanyuma ‘arwara indwara iramwica.’ Yarahambwe umurambo urabora hasigara amagufwa gusa. Umunsi umwe, hari Abisirayeli bari bagiye guhamba, maze babona agatsiko k’abanyazi gateye igihugu. Bahise bajugunya uwo murambo mu mva yarimo amagufwa ya Elisa barahunga. Bibiliya igira iti: “Uwo murambo ukoze ku magufwa ya Elisa, uwari wapfuye ahita azuka arahagarara” (2 Abami 13:14, 20, 21). Izo nkuru zose zatumye Marita yemera adashidikanya ko Imana ifite ububasha ku rupfu. Zagombye gutuma natwe twemera tudashidikanya ko Imana ifite imbaraga nyinshi zitagira umupaka.
IBINTU BYABAYEHO MU KINYEJANA CYA MBERE
10. Petero yafashije ate Umukristokazi wari wapfuye?
10 Mu Byanditswe by’Ikigiriki bya gikristo na ho harimo inkuru z’abagaragu b’Imana b’indahemuka bazuye abantu. Twamaze kuvuga igitangaza cy’umuzuko Yesu yakoze ari hafi y’i Nayini n’igihe yari kwa Yayiro. Intumwa Petero na we yazuye umugore w’Umukristokazi witwaga Dorukasi, nanone witwaga Tabita. Petero yinjiye mu cyumba bari bashyizemo umurambo maze arasenga. Hanyuma yaravuze ati: “Tabita, byuka!” Yahise azuka, maze Petero amwereka abandi Bakristo ari “muzima.” Ibyo byatumye abantu “benshi bizera Umwami.” Bashoboraga guhamiriza abantu ibyo Umwami yari yakoze bakabwira n’abandi bose ko Yehova afite ubushobozi bwo kuzura abapfuye.—Ibyak 9:36-42.
11. Umuganga Luka yavuze ko byari byagendekeye bite Utuko? Ibyabaye byafashije bite abandi?
11 Hari abandi bantu babonye undi muzuko. Icyo gihe intumwa Pawulo yari mu materaniro mu cyumba cyo hejuru mu mugi wa Tirowa, ubu akaba ari mu majyaruguru y’uburengerazuba bwa Turukiya. Pawulo yatanze disikuru ageza mu gicuku. Umusore witwaga Utuko yari ateze amatwi yicaye ku idirishya. Hanyuma yarasinziriye ahanuka mu igorofa rya gatatu yitura hasi. Luka ashobora kuba yaramanutse mu ba mbere kuko yari umuganga, kugira ngo amusuzume. Yasanze yapfuye byarangiye! Pawulo na we yaramanutse, yubarara hejuru y’umurambo maze abwira abari aho ikintu cyabatangaje. Yaravuze ati: “yongeye kuba muzima.” Icyo gitangaza kigomba rwose kuba cyarakoze ku mutima abakibonye! “Bari bahumurijwe bitagira akagero,” kubera ko bari bazi ko uwo musore yari yapfuye hanyuma bakibonera ukuntu azutse.—Ibyak 20:7-12.
IBYIRINGIRO BIHAMYE
12, 13. Duhereye ku nkuru twasuzumye zivuga iby’umuzuko, ni ibihe bibazo twakwibaza?
12 Izo nkuru z’umuzuko twabonye zagombye gutuma ugira ibyiringiro nk’ibyo Marita yari afite. Zagombye gutuma twizera ko Imana, yo yaduhaye ubuzima, ifite ubushobozi bwo kuzura abapfuye. Birashishikaje kuba igihe ibyo bitangaza byabaga, harabaga hari abagaragu b’Imana, urugero nka Eliya, Yesu cyangwa Petero. Ibyo bitangaza byabaye mu gihe Yehova yakoraga ibitangaza. Ariko se twavuga iki ku bantu bapfuye mu bindi bihe? Niba hari igihe Imana itakoraga ibitangaza byo kuzura abantu, ubwo se abagabo n’abagore bizerwa bashobora kwitega ko Imana izazura abantu mu gihe kizaza? Ese bashobora kugira ikizere nk’icyo Marita yari afite, igihe yavugaga ati: “nzi ko [musaza wange] azazuka ku muzuko wo ku munsi wa nyuma”? Ni iki cyatumaga yizera ko hazabaho umuzuko? Kuki nawe ushobora kubyizera?
13 Hari inkuru nyinshi zo muri Bibiliya zigaragaza ko abagaragu ba Yehova b’indahemuka bari bazi ko hazabaho umuzuko. Reka dusuzume nke muri zo.
14. Inkuru ya Aburahamu itwigisha iki ku birebana n’umuzuko?
14 Tekereza ibyo Imana yabwiye Aburahamu gukorera Isaka, umwana yari yarabyaye ageze mu za bukuru. Yehova yaramubwiye ati: “fata Isaka umuhungu wawe, umwana wawe w’ikinege ukunda cyane, . . . umutambeho igitambo gikongorwa n’umuriro” (Intang 22:2). Utekereza ko Aburahamu yiyumvise ate ahawe iryo tegeko? Yehova yari yarasezeranyije Aburahamu ko amahanga yose yari kuzahabwa umugisha binyuze ku rubyaro rwe (Intang 13:14-16; 18:18; Rom 4:17, 18). Nanone Yehova yari yaravuze ko urwo rubyaro rwari ‘kuzakomoka kuri Isaka’ (Intang 21:12). Ariko se ibyo byari gushoboka bite iyo Aburahamu yica Isaka akamutambaho igitambo? Pawulo yasobanuye ko Aburahamu yizeraga ko Imana yashoboraga kuzura Isaka mu bapfuye. (Soma mu Baheburayo 11:17-19.) Bibiliya ntivuga ko Aburahamu yatekerezaga ko iyo yumvira, isaka yari kuzuka mu masaha make gusa, mu munsi umwe cyangwa se mu cyumweru kimwe. Aburahamu ntiyari azi igihe umuhungu we yari kuzukira. Ahubwo yiringiraga ko Yehova yashoboraga kuzura Isaka.
15. Ni ibihe byiringiro Yobu yari afite?
15 Yobu wari indahemuka na we yiringiraga ko hazabaho umuzuko. Yari azi ko iyo igiti gitemwe cyongera gushibuka. Ariko si uko bigenda ku muntu (Yobu 14:7-12; 19:25-27). Iyo umuntu apfuye, ntashobora kwivana mu mva ngo yongere kubaho (2 Sam 12:23; Zab 89:48). Icyakora ibyo ntibyashakaga kuvuga ko Imana idashobora kuzura uwapfuye. Yobu yiringiraga ko Yehova yari kuzagena igihe akamwibuka. (Soma muri Yobu 14:13-15.) Yobu ntiyashoboraga kumenya igihe Imana yari kumwibukira. Icyakora yizeraga ko uwaremye abantu yashoboraga kumwibuka, kandi ko yari kuzamwibuka akamuzura.
16. Umumarayika yateye inkunga ate umuhanuzi Daniyeli?
16 Daniyeli na we ni undi mugaragu w’Imana w’indahemuka wayikoreye mu gihe k’imyaka myinshi kandi iramushyigikira. Hari igihe umumarayika yise Daniyeli ‘umugabo ukundwa cyane,’ aramubwira ati: “Gira amahoro kandi ukomere.”—Dan 9:22, 23; 10:11, 18, 19.
17, 18. Ni iki Imana yasezeranyije Daniyeli?
17 Daniyeli yakabakabaga mu myaka 100 ari hafi gupfa, kandi yatekerezaga uko bizamugendekera. Ese yari kuzongera kubaho? Cyane rwose! Ku iherezo ry’igitabo cya Daniyeli, tuhabona isezerano Imana yamuhaye rigira riti: “Naho wowe Daniyeli, uzakomeze gushikama ugeze ku iherezo, kandi uzaruhuka” (Dan 12:13). Daniyeli wari ugeze mu za bukuru yari azi ko abapfuye baba baruhutse, kandi ko ‘mu mva nta migambi cyangwa ubumenyi cyangwa ubwenge bihaba.’ Daniyeli yari hafi kujyayo (Umubw 9:10). Icyakora ibye ntibyari kuba birangiriye aho. Yehova yamusezeranyije ibintu bihebuje.
18 Umumarayika wa Yehova yakomeje abwira umuhanuzi Daniyeli ati: “ku iherezo ry’iminsi uzahaguruka uhagarare mu mugabane wawe.” Daniyeli ntiyari azi igihe ibyo byari kuzabera. Yari kugera ku iherezo rye agapfa, ubundi akaruhuka. Ariko igihe umumarayika yamubwiraga ati: “uzahaguruka uhagarare mu mugabane wawe,” yasobanukiwe ko yari kuzazuka. Ibyo byari kuzaba kera, “ku iherezo ry’iminsi.” Bibiliya Ijambo ry’Imana yo ihindura iryo sezerano Daniyeli yahawe igira iti: “uzatabaruka utegereze umunsi w’imperuka, ni bwo uzazuka uhabwe umunani wawe.”
19, 20. (a) Ibyo twasuzumye bihuriye he n’ibyo Marita yabwiye Yesu? (b) Ni iki tuzasuzuma mu gice gikurikira?
19 Marita yari afite impamvu zumvikana zo kwiringira ko musaza we Lazaro wari indahemuka, “azazuka ku muzuko wo ku munsi wa nyuma.” Ibyo Imana yasezeranyije Daniyeli hamwe n’ibyiringiro bihamye by’umuzuko Marita yari afite, byagombye gutuma natwe tugira ibyiringiro bihamye. Umuzuko uzabaho.
20 Twabonye inkuru z’abantu bazutse kera. Izo nkuru zigaragaza ko abapfuye bashobora kongera kubaho. Nanone twabonye ko abagabo n’abagore bakoreraga Imana biringiraga ko umuzuko uzaba mu gihe kiri imbere. Ariko se hari ikimenyetso kigaragaza ko umuzuko washoboraga kubaho hashize igihe kirekire isezerano ritanzwe? Niba gihari, ibyo bituma turushaho gutegerezanya amatsiko igihe umuzuko uzabera. Ariko se uzaba ryari? Izo ngingo tuzazisuzuma mu gice gikurikira.


text:
Mu gihugu hose harimo gukorwa gahunda y’ukwezi kwahariwe umuryango umuryango, aho bamwe mu baturage biteze kuzacyemurirwa ibibazo byabo dore ko ingingo zizibandwaho zitezweho kuzakemura ibibazo byo mu muryango.
Zimwe mu ngingo zizibandwaho mu kwezi kwahariwe umuryango harimo uburere buboneye bw’abana, kurwanya ihohoterwa rishingiye ku gitsina, ihohoterwa rikorerwa abana n’icuruzwa ry’abantu n’ubukangurambaga ku kwirinda gusesagura mu bukwe n’ibindi birori byo mu muryango.
Abaganiriye n’Agasaro batangaje ko hari zimwe mu ngingo uko kwezi kuzibandaho basanga ziziye igihe aho bavuga cyane ku kumenya uko bakumira icuruzwa ry’abana b’abakobwa no kumenya uko bacunga neza umutungo mu birori no mu bukwe.
Sarah ni umubyeyi ushyingiye vuba, ariko avuga ko yabonye urubyiruko rusesagura mu birori by’ubukwe aho guteganyiraza urugo, akaba asaba leta gukora ubukangurambaga bw’ihariye mu kwigisha urubyiruko kudasesagura.
Sarah ati “ Kwirinda gusesagura mu bukwe rwose ni kimwe mu bintu by’ingenzi
mbona ko leta yari ikwiye gushyiramo ingufu bagahugura urubyuruko cyane cyane, kuko mbona aribo bagana habi. Ubona ngo umusore n’inkumi bakoreshe ubukwe bwa miliyoni 7 kandi nta miliyoni 2 bizigamiye!”
Si ku kudasesagura gusa abaturage bitezeho umusaruro ugaragara w’ukwezi kwahariwe umuryango ,kuko hari n’abababazwa n’ihohoterwa rikorerwa abana b’abakobwa bajyanwa gucuruzwa mu mahanga.
Ntirenganya Jean Claude utuye mu Murenge wa Kanombe yagize ati “ izi ngingo zizavugwaho mu kwezi kwahariwe umuryango ndazishimye. Byumwihariko ndasaba leta ko yashyiraho amahugurwa mu Rwanda hose abantu bakamenya uko icuruzwa ry’abantu rikorwa kugirango ushutswe nawe amenye uko yatabaza ndetse n’uwaba akeka abo bagizi ba nabi amenya uko yabageza ku buyobozi”.
Iyi gahunda y’ukwezi kwahariwe umuryango ifite insanganyamatsiko igira iti “Uburere buboneye mu muryango: Ingenzi mu gukumira ihohoterwa rishingiye ku gitsina n’icuruzwa ry’abantu.” Gutangiza ku mugaragaro iyi gahunda bizabera mu Karere ka Gatsibo, tariki ya 15 Ugushyingo 2014, gusoza iyi gahunda bizabera mu Karere ka Ngororero, tariki ya 10 Ukuboza 2014
Ukwezi kwahariwe umuryango kwitezweho byinshi
Mu gihugu hose harimo gukorwa gahunda y’ukwezi kwahariwe umuryango umuryango, aho bamwe mu baturage biteze kuzacyemurirwa ibibazo byabo dore ko ingingo zizibandwaho zitezweho kuzakemura ibibazo byo mu muryango.
Labels: umuryango


text:
Nkunda Amahoro wamenyekanye cyane ku makaye yarakuze
Umwana Nkunda Amahoro wamamaye cyane ku makaye yo mu mashuri abanza, amakuru agera kuri Kigali Today aravuga ko ubu yabaye umusore utagira uko asa.
Abize mu mashuri abanza mu Rwanda cyane cyane abize mbere ya Jenosideyakorewe Abatutsi, muribuka amakayi y’ibifuniko byera bishushanyijeho ishusho y’umwana useka uteretse umusatsi ’Afro’.
Nyuma yo gucukumbura no gukora ubushakashatsi mu bantu bazi uwo mwana, by’umwihariko abanyabugeni, twaje kumenya ko uwo mwana ubu yavuyemo umusore mwiza cyane.
Hari abajyaga bibaza ko uriya mwana ari umukobwa, ukurikije uko agaragara ku ifoto.
Dore Nkunda Amahoro uko asigaye angana
Ibitekerezo ( 26 )
Ni agahomamunwa gusa
Ubu se koko muzi ko abo mugenera amakuru ari injiji?
Mujye mutanga amakuru aho gutanga titre nziza idafite ikiyirimo.
Nkundamahoro uzamubaze abize muri Groupe Scolaire de la Salle mbere ya 1994. Yari umwana wigaga muri normal primaire uvuka i Rutare. Yashushanyijwe na Frere Yulio Parada wari directeur w’icyo kigo. Ibindi muvuga rero sinzi aho mubikura. Mujye mutangaza ibyo muzi.
nkunda amahoro bavuga mbona Atari uyu bitewe n, uburyo uyu mubona muraduhamije
turabemera ariko muranadusetsq
cyane
Banyamakuru bantu bacu dukuda, rwose umuntu wanditse iyi nkuru ifite titre nziza , kuritwe twize mbere y’indege ariko contenu yayu ni vide ubuse koko tuzavuge ko abanyamakuru b’u Rwanda ari babyendagusetsa? Igisubizo kuri njye ni oya rwose umuntu wanditse iyi nkuru yabihirije abasomyi rwose? Azaze ansanjye ku Gisozi kuri CAFE ajye mukabari nasanga ndimo mugurire inzoga mushimira ko ari ikigwari, nasanga ntarimo azabwire Theo ayimuhe, nashidikanya ko ntari serious azanyandikire kuri e-mail nagaragaje haruguru.
erega muzatubwira n’ibyo BAKAME yakoreye Warupfisi
ubuse mwize itangazamakuru cyangwa mwize byendagusetsa!!!!!yampayinka !!!! Joriji !!!!!
iyi nkuru njye irancanze, gusa nabasommma inkuru mujye mubaha agaciro mutekereze umwanya kd mwumve ko uyu mwanya harikindi twakabaye dukora. gusa turashaka amakuru nyayo(originalite)yibi bihangano byanyu tukamenya impamo.
ndi nyirikinyamakuru ,uyuwanditse iyinkuru namusezerera pe.Ntabunyamwuga na gato
Iyi nta nkuru irimo pe
ubuse iyi ni inkuru bwoko ki? nukuri iyi si inkuru ntimuvuze igihe yavukiye aho aba ubu
, uko angana mbega ntakigenda pe ubutaha muzikubite agashyi ibi nta bunyamwuga burimo ntanicyo bimariye abanyarwanda.
Impyisi na Bakame se bo mwaba mwarabashije kubibona ?
Ubu ka bakame karacyariho cg barakariye!?!?
ubu se iyi nkuru idufashije iki ko mbonye byose ari ibihimbano? nari ngize ngo yanabayeho wenda mugiye kutubwira aho aba n’aho yavukiye , imyaka afite ndetse n’icyo akora. ubuse koko nkamwe abantu musobanutse mwize inkuru icyo ari cyo iyo nkuru ni bwoko ki. ubwo bushakashatsi muvuga ko mwakoze se bwo ni nyabaki?


text:
InyungirInyungir tiene 8 letras
Definición de inyungir aquí
Resultados de búsqueda:
Resultados de imágenes:
Youtube: inyungir
Nube de palabras :
- inyungir unyungir jnyungir knyungir onyungir 9nyungir 8nyungir ibyungir imyungir ijyungir ihyungir intungir ingungir inhungir inuungir in7ungir in6ungir inyyngir inyhngir inyjngir inyingir iny8ngir iny7ngir inyubgir inyumgir inyujgir inyuhgir inyunfir inyunvir inyunbir inyunhir inyunyir inyuntir inyungur inyungjr inyungkr inyungor inyung9r inyung8r inyungie inyungid inyungif inyungit inyungi5 inyungi4


text:
Lipstic zigezweho : Metallic
Ibirungo byo ku munwa ( lipstic cyangwa rouge à lèvre) ni ikirungo kitabirwa kurenza ibindi byinshi dore ko cyoroshye kugishyiraho. Mu minsi ishize hari haharawe lipstic bita matte ziba zitayaga. Ubu rero noneho hagezweho lipstic za matte ariko ziba zifitemo akabara karabagirana zikaba zitwa métalique cyangwa se matte métallique .
Uko uyisiga
Urangije kwisiga fond de teint, banza usige ku mpera z’ umunwa crayon ifite ibara nk’iyo lipstic
Shyiraho lipstic isanzwe ya matte isa nk’iyo ya metallique byafasha kugirango ize gusa neza kandi itinde cyane ku munwa ariko ku muntu udakunda ibintu byinshi si ngombwa
Sigaho noneho lipstic ya metallique. urahita ubona ibara rirabagirana.
Aho uyijyana
Biterwa n’amabara, amabara akeye wayakorana gahunda zisanzwe z’umunsi, naho umutuku wijimye wawusiga muri gahunda za nijoro.
agasaro.com
Photo : google.


text:
Kuwakane, 12 Mata 2018 21:12:59 +0200
NYAGASANI Yezu yaje ababaye cyane ari mu rumuri rwinshi ntabona icyo ndugereranya narwo nuko aranyitegereza, aransuhuza, ati :
NY.Y : Uraho mwana wanjye ukomeje kwihanganira ibigeragezo byose uhura nabyo!
BY. : Uraho Papa!
NY.Y :Umeze ute?
BY.: Papa, meze neza gahoro nawe urabibona. Singisinzira kubera ibintu bibi mukomeje kunyereka.
Indirimbo
Inyikirizo
Nzagushimira nyirimbabazi
Nzakubyinira ndi mu ikoraniro
Nzahamya hose urukundo rwawe
Nzaba igikoresho cyawe Rurema
Ibitero
Warankuze urantonesha
Umbarira mu bana bawe
Niyo ngize ikimputaza
Urampumuriza Dawe
None ndagusaba ubwenge
Ndagusaba ubushishozi
Ibyo mvuga n’ibyo nkora
Bibe ibiguhesha ikuzo
Ntuma hose Mwami wanjye
Namamaze inkuru nziza
Mvuga ko intebe y’ubwami
Ikikijwe n’impuhwe zawe
Bana banjye uyu munsi ndongeye ndabasuhuje, mugire amahoro, mugire amahoro urukundo rwanjye rubasakaremo. Bana banjye uyu munsi wa none ndongeye ndabasuhuje, aho muri hose, aho muhagaze hose, aho mutambuka hose, ari abari hanze ari abari na hano mu gihugu ndongeye mbasubriyemo mugire amahoro, mugire amahoro.
Bana banjye uyu munsi wa none ngarutse kubasura kubera ko mbakunda, ariko ubutumwa mbahaye busa n’ubwa mbere na nyuma kuko nababwiye gatatu, mbabwira ukwa gatatu mbabwira ukwa kane, birakomeye ntabwo byoroshye.
Bana banjye, nababwiye keeenshi ndakomeza kubabwira ariko mwanze kunyumva, mwanze kunyumva. None ngarutse ndi Umwami w’isi n’ijuru, ndi Umwami w’isi n’ijuru, ndi Umwami w’isi n’ijuru, ndi kumwe n’Umubyeyi wanjye. Nakomeje kumubatumaho ntimwamwumvise, nabatumyeho n’abahanuzi ntimwabumvise, none uyu munsi wa none najye ndongeye ndiyiziye, ndiyiziye, ndababwiye ngo ishyamba si ryeru, ndabibabwiye bana banjye ariko abanjye munkunda, munkomeyeho, mumenye ngo ndi kumwe namwe bana banjye, ndi kumwe namwe bana banjye mukomere kuri Rozari y’umubyeyi wanjye. Abo ni abanjye munkunda, naho abakomeje kuntera umugongo bakantera utwatsi ngo mbese bariya bavuga iki, mbese ngo uriya ni Bikira Mariya, mwasuzuguye umubyeyi wanjye nanjye ubwanjye murandya muransuzugura, nabwiye ba barumuna na barumuna ngo bagiye gusubiranamo niko bimeze kandi bavukanye basa n’abonse ibere rimwe none niko bimeze. Umwe amaze abandi, amaze abandi ariko nawe ntaho ari, ntaho ari, ibihugu n’ibihugu birahanganye, hirya no hino ni amarira gusa kugeza uyu munsi nanjye ubwanjye n’ubwo ubushize umubyeyi wanjye yarababwiye ngo arareba kino gihugu ngo akarira adakama kugeza uyu munsi u Rwanda, u Rwanda, u Rwanda nababwiye ko nta buye rizasigara ku rindi. Gusigara ku rindi iki, bamwe bamaze abandi, bamaze abandi ariko mumenye ngo inkoni ikubise mukeba uyirenza urugo; ndabibabwiye bana banjye.
Mwana wanjye nawe, nagutumyeho kenshi ndi kugutuma henshi, kugeza ubu wari usigaye uri kubahiriza ntabwo ari wowe kandi ufite ubutumwa bwinshi ufie hirya no hino, ndakubwiye ngo nimvuga ngo uhaguruka ujye uhaguruka kandi ntabwo byoroshye, ufite ubwoba, wigira ubwoba, ndi kumwe nawe wigira ubwoba (3), wigira ubwoba vuga ubutumwa nk’uko mbukubwiye kuko igihe cyo kubusohora cyarageze. Uku kwezi murimo n’ubundi mbisubiremo kurakomeye, kurakomeye, murye muri menge bana banjye, murye muri menge. Mupfukame musenge ntabwo mbwira abari hano mu gihugu gusa ndabwira n’abana banjye bari hirya no hino aho batataniye muhore muri maso, muri maso musabire igihugu cyanyu amahoro, musabe cyane mupfukame muvuge Rozari y’umubyeyi wanjye kuko niyo igiye kubarokora, nibura hazagire urokoka.
Mwatezwe ibyorezo byinshi, indwara z’ubwoko bwinshi, ntimwamenye aho biturutse n’uko bimeze. Erega bana banjye mbabwize ukuri, ntabwo intambara mvuga ngo ni amasasu, intambara ntabwo ari amasasu gusa, murugarijwe, murugarijwe. Ubundi ndababwira ibiki, utareba narebe, ureba narebe rero aho ibintu bigeze, bigeze kure, bigeze kure, uku kwezi mwitonde abanjye, mwitonde, mwitonde muri kugendwaho, mwagendwaho ariko ndi kumwe namwe. Bana banjye rero, nabahaye umubyeyi wanjye mubatumaho ndababwira ngo nimukomere ku ntwaro yanyu, benshi muri kuyisuzugura ntimuzi icyo ibamariye, ngira n’aho mbaha amavuta, umubyeyi wanjye abaha amavuta ngo mwisige mwinogerezeee, mugira aho mutererwa amakashe, ntimuzi biriya bikashe mugenderaho ko ari ibya sekibi ariko uwisize amavuta y’umubyeyi wanjye ntacyo azaba n’uyu munsi arahanaguye kuko shitani yarangije kubinjiramo, igihugu cyose iracyugarije, iracyugarije impande zose kiragoswe, kiragoswe mubimenye muragoswe, mubimenye.
Simvuze umunsi simvuze isaha ariko muragoswe mbibasubiriremo aya mezi murimo ntabwo ari meza, ntabwo ari meza. Muri kugenda bamwe bari guhekenyera abandi amenyo, abayobozi bamwe bamaze abandi ariko se muraganisha he mwebwe, muraganisha he mwebwe. Mbivugiye ku mugaragaro, mbivugiye ku mugaragaro ishyamba si ryeru. Bana banjye nongere nsubiremo nkunda kubibabwira n’umubyeyi wanjye akunda kubibabwira: Umuvumvu yagitse umuzinga usarurwa n’abandi. Muri kubirundarunda, muri kubiryoza abandi nyamara namwe si ibyanyu, si ibyanyu, si ibyanyu mwabigize ibyanyu. Mufite ubuyobozi bw’isi ariko jye ndi Umwami w’isi n’ijuru, ndabibabwiye. Muravuga, ibyo mukora byose ndi kubareba mwamaze abana banjye, bamwe mwabamariye mu buroko abandi mwabishe, abandi bari guhunda igihugu ari mwe bahunga bayobozi bakuru nyamara ntimuzi harya ngo akanyoni kagize gute ngo karaguruuka ariko kazagera aho kagatahuka, mbese ubwo ntimuzi n’ibyo mba ndi kubabwira, kagatahuka, ubwo nyamara mumenye ko uwicishije inkota nawe agiye kwicishwa indi, ndabibabwiye kandi ntabwo ari cyera erega, igihe cyageze, igihe cyageze mubimenye simvuga na byinshi.
Bayobozi bategetsi bakuru, narongeye ndababwira ngo nimwunamure icumu, nimwunamure icumu nsa nk’aho mbabwiye ngo nimukomereze aho, nimukomereze aho nyamara nakomeje guceceka ngirango ndebe ukwisubiraho kwanyu none nta kwisubiraho kwanyu. Igihe kirageze rero ngo mporere abana banjye, ngiye kubahorera rero. Ngiye kubahorera abazasigara bake bankoreye bazagitura n’abandi bari hanze ni abana banjye nabo bazaza nk’uko namwe mwaje, mubimenye ndabivuze mbivuze kuri ino tariki kuri Pasika ku itariki ya mbere, ndabibabwiye bana banjye mubimenye. Bana banjye abankuunda nimupfukamire rimwe mupfukamire n’imiryango yanyu kuko benshi hari n’abadashobora gupfukama, muvuge agasengesho gatoya, uzajya ashobora kuvuga Dawe uri mu ijuri eshatu, Ndakuramutsa Mariya eshatu, Hubahwe Imana Data eshatu nzajya mwongereraho.
Wongere umbwirire umwana wanjye, umwana wanjye nkomeje kwegera ngo yandike ubwo ubutumwa, uti ngukomeyeho nawe nkomeraho, umbere umwana najye nkubere umubyeyi kandi ubimenye n’urugo rwawe nararutashye, ndurimo ndwicayemo kandi ngiye kugukorera icyo utishoboreye, ngiye kukigukorera, ngiye kukigukorera gusa komera ku ibanga ryanjye, ufite n’ibanga ryanjye urarifite urarizi ko hari icyo naguteganyirije utazi, gusa nkomeraho.
Ongera umbwirire abana banjye bari hanze inyuma y’igihugu n’abari hano mu gihugu ngo bana banjye, uyu munsi wa none mu bankunda mbahaye amahoro, nimwihe amahoro, muhoberane ndetse aho muri hose muzahoberane. Erega bana banjye munkunda uyu munsi wa none mukunda Rozari y’umubyeyi wanjye nimwihe amashyi n’impundu kuko murabikwiye, ibyo ndabibabwiye bana banjye, ndabibabwiye bana banjye. Mupfukame, nababwiye ko ishyamba atari ryeru, mbabwira ko intango igiye gusandara, igiye gusandara isandaye koko, igiye gusandara isandaye.
Mbasubiriremo, ibihugu n’ibihugu mwegeranye mugiye gusubiranamo kandi mwasubiranyemo, mwasubiranyemo kandi kugeza uyu munsi nta garuriro, nta garuriro amazi yarenze inkombe yarangije kurenga inkombe, ndabibabwiye, ndabibabwiye. Mwana wanjye ubutumwa ubuvuge, buvuge witinya kubuvuga. Erega nongere nsubiremo, nongere nsubiremo, nongere nsubiremo umutima muhanano ntiwuzura igituza kandi umwana wanze kumva ntiyanze no kubona, umwana wanze kumvira se na nyina yumviye ijeri. Niho bigeze mwanze kumva none cya gihe cyabashiranye, cyabashiranye mubyumve, mubyumve.
Mvugiye ku mugaragaro n’abandi bari abana banjye n’abahungiye inyuma y’igihugu ni abana banjye ngiye kubagarura nk’uko bagiye, abankunda bazagaruka abanyumviye, n’igihe cyo guhembwa kirageze uwakoze neza agiye guhembwa n’uwakoze nabi nawe agiye guhanwa. Ibyo nabyo ndabibabwiye bana banjye. Ndongeye nsubiremo mbibabwiye ndi Umwami w’isi n’ijuru ndabivuze, ndetse nta byinshi mvuga ibindi nzabibabwira ubutaha. Ngaho mugire amahoro mugire amahoro urukundo rwanjye rubasakaremo, ndabibasezeranyije, mbahaye umugisha ku izina ry’Imana Data na Mwana na Roho Mutagatifu. Amina.
Amen Amen dushoboze yesu we!
Amen Amen dushoboze yesu we!
Uyu azakomeza kwandika ibyiyumviro bye akomeze atubeshye ngo avugana na YEZU ndetse na Mariya!!! Tuzabazwa byinshi rwose!
Yesu twongerere imbaraga kandi ujye utuba hafi utugirire imbabazi wirengagize ibicumuro byacu wite ku mpuhwe zawe .Amen
Haragasingizwa Yezu kristu
Ndasaba yezu aduhimbatagazogutsi shitani nabambaribayo amen
Uhoraho ineza yawe iraduhoreho nkuko amizero yacu agushingiyeho
Singizwa Nyagasani Yezu
Amen.
Amen,urakoze YEZU.


text:
>> Igihe cya Pasika
Amasomo yo ku cyumweru, icyumweru cya 3 cya Pasika, C
Isomo rya mbere : Intu 5, 27b-32. 40b-41
Ibyakozwe n’Intumwa
Intumwa barazizana bazihagarika imbere y’Inama nkuru, 27bumuherezabitambo mukuru arababaza ati 28“Twari twarabihanangirije dukomeje kutazongera kwigisha mwitwaje iryo zina, none dore Yeruzalemu yose mwayujujemo inyigisho zanyu. Murashaka rero kuduhamya amaraso y’uwo muntu ?” 29Petero n’izindi Ntumwa barabasubiza bati “Tugomba kumvira Imana kuruta abantu. 30Imana y’abasekuruza bacu yazuye Yezu, uwo mwishe mumumanitse ku giti. 31Ni we Imana yakurishije ububasha bwayo ngo abe Umutegetsi n’Umukiza, kugira ngo aronkere Israheli ukwisubiraho n’ibabarirwa ry’ibyaha. 32Turi abagabo bo kubihamya, twe na Roho Mutagatifu Imana yahaye abayumvira.” 40bNuko Intumwa bamaze kuzikubita ibiboko, bazibuza rwose kongera kwigisha mu izina rya Yezu, maze barazirekura. 41Intumwa ngo zive mu Nama nkuru, zigenda zishimye kuko zagize ihirwe ryo kugirirwa nabi zizira izina rya Yezu.
Kuzirikana : Zab 30 (29), 3-4, 5-6b, 6cd.12, 13
ZABURI
Inyik/ Ndakurata Uhoraho, kuko wampaye kwegura umutwe.
- Uhoraho Mana yanjye, naragutakiye maze urankiza ;
- Uhoraho, wanzamuye ikuzimu,
- maze ungarurira kure nenda gupfa.
- Nimucurangire Uhoraho mwebwe abayoboke be,
- mumwogeze muririmba ubutungane bwe ;
- kuko uburakari bwe butamara akanya,
- naho ubutoneshe bwe bugahoraho iteka.
- Ijoro ryose riba amarira gusa,
- ariko igitondo kigatangaza impundu z’ibyishimo.
- Nuko amaganya yanjye uherako uyahindura imbyino,
- ikigunira nari nambaye ugisimbuza imyenda y’ibirori.
- Ni yo mpamvu umutima wanjye uzakuririmba ubudatuza,
- Uhoraho Mana yanjye, nzagusingiza iteka ryose.
Isomo rya kabiri : Hish 5, 11-14
Ibyahishuriwe Yohani Intumwa
Jyewe Yohani, 11ngo ndebe numva ijwi ry’abamalayika batabarika, bakikije intebe y’ubwami na bya Binyabuzima n’Abakambwe. Bari ibihumbi n’ibihumbi ; amagana n’amagana, 12bakavuga mu ijwi riranguruye bati “Umwana w’intama watambwe akwiriye guharirwa ububasha, ubutunzi n’ubuhanga, imbaraga n’icyubahiro, ikuzo n’ibisingizo.” 13Maze icyitwa ikiremwa cyose, ari mu ijuru ari ku isi, ari ikuzimu ari no mu nyanja, mbese ibyaremwe byose bihari mbyumva bivuga biti “Ibisingizo n’icyubahiro, ikuzo n’ububasha, ni iby’Uwicaye ku ntebe y’ubwami na Ntama, uko ibihe bizahora bisimburana iteka.” 14Naho bya Binyabuzima bine bigasubiza biti “Amen !” Ba Bakambwe na bo barapfukama barasenga.
Ibango-ndirimbo ribanziriza Ivanjili :
Alleluya Alleluya.
- Kristu yarazutse,
- Umuremyi w’ijuru n’isi,
- Umukiza w’abantu.
Alleluya.
Ivanjili Ntagatifu : Yh 21, 1-19
+ Yohani
Muri icyo gihe, 1Yezu yongera kubonekera abigishwa bari ku nyanja ya Tiberiya. Dore uko yababonekeye. 2Simoni Petero na Tomasi ariwe Didimi, na Natanayeli w’i Kana ho mu Galiyeya, na bene Zebedeyi n’abandi babiri bo mu bigishwa be, bari bateranye. 3Nuko Simoni Petero arababwira ati “Ngiye kuroba.” Baramusubiza bati “Tukajyana.” Ni bwo bagiye mu bwato ; iryo joro ariko ntibagira icyo baronka. 4Bugicya Yezu araza ahagarara ku nkombe, nyamara abigishwa be ntibamenya ko ari we. 5Nuko arababwira ati “Bahungu mwe, hari ifi mwaronse ?” Baramusubiza bati “Habe na busa.” 6Arababwira ati “Nimurohe urushundura iburyo h’ubwato muraronka.” Bararuroha, bananirwa kuruzamura kubera amafi menshi arimo. 7Ni bwo wa mwigishwa Yezu yakundaga abwiye Petero ati “Ni Nyagasani !” Simoni Petero yumvise ko ari Nyagasani, akenyera umwambaro we kuko atari yambaye, maze yiroha mu nyanja. 8Abandi bigishwa baza mu bwato bakurura urushundura rwari rwuzuye amafi, agatsinda ntibari kure y’ubutaka, nko mu ntambwe magana abiri. 9Bageze ku butaka babona umuriro ucanye, utazeho ifi n’umugati. 10Yezu arababwira ati “Nimuzane kuri ayo mafi mumaze kuroba.” 11Simoni Petero yurira mu bwato, maze akururira urushundura ku butaka rwarimo amafi manini ijana na mirongo itanu n’atatu ; n’ubwo yanganaga atyo bwose, urushundura ntirwacitse. 12Yezu arababwira ati “Nimuze mufungure.” Ntihagira n’umwe utinyuka kumubaza ati “Uri nde ?” Bari bamenye ko ari Nyagasani. 13Nuko Yezu araza afata umugati arawubaha, n’amafi ni uko. 14Ubwo bwari bubaye ubwa gatatu Yezu abonekera abigishwa be, aho amariye kuzuka ava mu bapfuye.
15Bamaze kurya, Yezu abaza Simoni Petero ati “Simoni mwene Yohani, urankunda kurusha aba ngaba ?” Aramusubiza ati “Yego Nyagasani, uzi ko ngukunda.” Yezu aramubwira ati “Ragira abana b’intama zanjye.” 16Yezu yongera kumubaza ubwa kabiri ati “Simoni mwene Yohani, urankunda ?” Petero aramusubiza ati “Yego Nyagasani, uzi ko ngukunda.” Yezu ati “Ragira intama zanjye.” 17Yongera kumubaza ubwa gatatu ati “Simoni mwene Yohani, urankunda ?” Petero ababazwa n’uko amubajije ubwa gatatu ati “Urankunda ?” Ni bwo amushubije ati “Nyagasani, uzi byose, uzi ko ngukunda.” Yezu aramubwira ati “Ragira intama zanjye. 18Ndakubwira ukuri koko : igihe wari ukiri umusore warikenyezaga kandi ukajya aho ushaka, ariko numara gusaza uzatega amaboko undi agukenyeze, kandi akujyane aho udashaka.” 19Yavuze atyo ashaka kumuburira urupfu rumuteze, ruzahesha Imana ikuzo. Amaze kuvuga atyo aramubwira ati “Nkurikira.”


text:
Kuri uyu wa Gatanu tariki 22 Nzeri, ubwo Minisitiri w’ubutegetsi bw’igihugu Kaboneka Francis na Guverineri w’Intara y’Amajyaruguru Gatabazi Jean Marie Vianney batangizaga igihembwe cy’ihinga A2018 mu muhango wabereye mu karere ka Musanze Umurenge wa Nyange, abahinzi bijejwe ko ikibazo cy’amakusanyirizo y’ibirayi kigiye kuvugutirwa umuti bikegurirwa abahinzi bakaba aribo babicunga.
Kaboneka na Gatabazi bamaze gutangiza igihembwe cy’ihinga bafata umwanya wo kuganira n’abaturage
Mujawimana Angelique ni umwe mu bahinzi twaganiriye atubwira ko iki gihembwe gitangiye bacyiteguye neza kandi biteguye kweza haramutse hatajemo ibibazo by’izuba ryinshi, gusa anagaruka ku kibazo cy’amakusanyirizo y’ibirayi igihe bejeje, yagize ati "Ikibazo dufite ni uko mu gihe cyo gusarura, usanga niba umuguzi usanzwe aguha 170F ku kiro, ku ikusanyirizo baduhera 150F kandi niho dutegetswe kugurishirizwa".
Uretse iki giciro kandi, banavuga ko iminzani ya ba nyiri amakusanyirizo nta bunyangamugayo ifite, Mujawamariya akomeza agira ati "Nkanjye ubushize napimye ibiro 134 ngeze ku ikusanyirizo basanga ni 123, ndabyanga mvuze ngo ngiye kubwira Gitifu w’umurenge aze, arambwira ngo nindeke ashyirireho ibiro 3, ndamubaza nti ese ariko urabyongereraho iki ko ibiro byanjye mbizi!".
Munyabarenzi Jean de la Paix, nawe ni umuhinzi wagarutse kuri iki kibazo cy’amakusanyirizo, avuga ko imbuto zibahenda bajya no kubigurisha bagahabwa make.
Kaboneka na Gatabazi bafatanyije n’abahinzi gutera ingano
Minisitiri Kabonea Francis, yasabye abahinzi b’aka karere kwibumbira mu makoperative bakishyiriraho amakusanyirizo bakaba ari nabo ubwabo bayayobora, yagize ati "Mufashe abayobozi mwerekane abamamyi bari hagati babacanga bakigira ko aribo bahinze ibirayi, ko ari bo bazi iby’ibirayi kandi bataragera no mu murima, turashaka mwicare n’ubuyobozi icyo kibazo mugikemure, mukore amakoperative mwishakemo abayobozi b’inyangamugayo bayayobore."
Kaboneka aganira n’abaturage
Izamuhaye Jean Claude, umuyobozi w’ikigo cy’igihugu gishinzwe guteza imbere ubuhinzi n’ubworozi mu ntara yAmajyaruguru, yabwiye NONAHA.com ko ari byiza kuba ubuyobozi bwatanze umurongo kuri iki kibazo, bityo ko bigiye kuganirwaho kigakemuka amakusanyirizo akavanwa ku bacuruzi basanzwe, kuko akenshi baba banashaka inyungu z’umurengera, bityo noneho agacungwa n’abahinzi ubwabo.
Izamuhaye J. Claude uhagarariye RAB mu majyaruguru


text:
KANDA HANO UREBE VIDEO
Abantu benshi baganira ku bakobwa n’abagore usanga batanga ingero ku bakobwa babona abagabo ndetse n’impamvu zabo, akenshi bavuga ko abagore barongorwa atari babandi b’ibitangaza ahubwo ko bamwe bo hagati (bafite ubwiza budashamaje) aribo babona abagabo bakubaka rugakomera.
Twifashishije Ubushakashatsi bwakozwe na www.quora.com ndetse na The Standard Media.co.ke bugaragaza ko bene abo bakobwa b’ibitangaza (Bagarara ko bafte ubwiza urebeye inyuma) usanga biremereza, barebwa na buri mugabo kenshi ugasanga bakunda ubuzima bworoshye.
Hari abagabo banenga imyitwarire ya bamwe muri aba bakobwa mu gihe abandi bagabo cyane cyane benshi bafite amafaranga bakoresha aba bakobwa nk’ibikoresho bibaha ibyishimo byo mu gihe gito.
Uzumva umugabo abonye umukobwa mwizaabaze mugenzi we ngo “Ubona uriya mukobwa yakubaka urugo rugakomera mu by’ukuri?”
Abakobwa benshi bagaragara nk’ibitangaza usanga barakiriye ubuzima babayemo, kuko baba bakunze kubaho mu buzima bworoshye, aho babaho nk’igisubizo cya bamwe mu bagabo bakunda kwishimisha.
Usanga umugabo bajyanye kwishimana uyu munsi atariwe basubiranyeyo bitewe n’uko yumva ko kuzengurukana n’abagabo benshi aribwo buzima.
1. Abakobwa b’ibitangaza usanga ari beza kuberekana
Abagabo bakoresha aba bakobwa mu kuberekana, kugenda bakirana nabo ku muhanda, mbese ni abo kwereka inshuti zawe gusa no kwerekana ko kugendana n’uwo mukobwa hari urwego uriho.
Abagabo bakoresha aba bakobwa usanga akenshi hari n’abafite abagore ariko kubera bafite amafaranga bakabakoresha nk’igikoresho cy’imyidagaduro.
2. Umukobwa uzi ubwenge agomba kwiga iyi si dutuyeho
Umukobwa agomba kwimenya, kumenya ingaruka z’imyanzuro afate ifite ku buzima bwe buri imbere, niba ahisemo kuba igikoresho cy’abagabo azakomeza muri iyo nzira ndetse n’amafaranga ashobora kuyabona akanishimisha ariko nyuma bikarangira asigaye wenyine nta musore ushobora kumuganiriza ku bijyanye n’ubukwe.
3. Ni igisebo
Ni igiseboo kubona umukobwa ahinduka igikoresho cy’abagabo, buri umwe agukoresha uko yifuza, ese utekereza ko umuryango wawe wo uba uwutera agahinda?
Iyo umuryango wawe umaze kukurambirwa urakwirukana, niyo utakwirukanye babona ko ntacyo ukimaze, abagabo bagusohokanaga ukiri mu buto iyo utangiye gukura babona ko ntacyo ukimaze nta wuba akikwitayeho.
4. Ubwiza bw’umukobwa bushingiye ku isura burarangira
Umugore mwiza ntiyita kugaragaza ubwiza bwe ahubwo yita ku cyamufasha kubaho neza mu gihe kiri imbere, akarangwa no gushyira mu gaciro no gutekereza ku muryango we w’ejo hazaza. Ubuzima bugira agaciro iyo ujyanishije ubwiza bwawe no kubaka umuryango uboneye.
5. Gushinga urugo birubahisha
Iyo umugore yarongowe arubahwa, mu muryango abamo, abaturanyi bamuha agaciro, kuba umugore bihabwa agaciro iyo ari mwiza bigaragarira mubyo akora kandi aniyubaha.
Mu rukundo abagabo bakunda abakobwa beza, ariko uko abakobwa berekwa ko bakenewe usanga batangira kwishyira hejuru, bigatuma abagabo babareka, bikaba impamvu zo gukomeza kubaho wenyine kuko bageraho bakamushiraho, uko agenda asaza niko bigenda biba bibi kurushaho.


text:
Aba batekinisiye baturutse mu turere dutandukanye, batangiye guhugurwa guhera mu 2014. Bize kubaka ingomero nto zitanga umuriro w’amashanyarazi, bakaba bahawe impanyabushobozi zabo kuri uyu wa 27 Kamena 2018.
Umwe mu barangije aya mahugurwa, Uwizerwa Jean Marie Vianney, yatangaje ko yamwunguye byinshi kandi ko we na bagenzi be biteguye gusangiza ibyo bungutse abandi, bakazifashisha ubwo bumenyi mu kongera amshanyarazi mu gihugu.
Yagize ati “Aya mahugurwa yaje atwongerera ubushobozi mu bumenyi n’ibikoresho. Kuko kuri ubu, ibikoresho dukoresha tubasha kubyikorera. Aya mahugurwa yari agamije gutegura aba bakora ingomero ku buryo bavamo inzobere zibasha no kwikorera ibikoresho kandi birambye kugira ngo n’ibikoresho twatumizaga mu mahanga n’ibyo twikoreraga bitari byiza tubashe kubikorera hano kandi tubinoze."
"Muri make Abanyarwanda bashonje bahishiwe kuko umuriro twawubonaga bikozwe n’abanyamahanga, ubu noneho ibikoresho bizajya bikorwa natwe tubyigishe abana b’abanyarwanda n’abanyarwanda babone umuriro urambye.”
Mugenzi we Uwihoreye Samuel yabwiye IGIHE ko batangiye gushyira mu bikorwa ibyo bigishijwe, bubaka urugomero rw’amashanyarazi rwitezweho gucanira ingo 320 muri Karongi.
Yagize ati “Dufite umushinga wa Mukungu wa KW 21 uherereye mu Murege wa Mutuntu muri Karongi, ikintu cyose kiriho cyakorewe mu Rwanda.”
Aba batekinisiye bahurijwe hamwe bakora ikigo cyubaka ingomero nto zitanga umuriro w’amashanyarazi yitwa EAPICO Hydro-Developers.
SNV ni umuryango w’Abaholandi washinzwe 1965 utera inkunga ibikorwa by’iterambere; birimo ubuhinzi, amazi, isuku n’isukura n’umuriro w’amashanyarazi.
Ku isi yose ukorera mu bihugu 38 harimo n’u Rwanda.


text:
Aba baturage bavuga ko hari inzego zimwe na zimwe bamaze kumenyera ko bibwiriza bakayitanga nta n’uyibasabye, ahandi bakaba babizi neza ko mbere yo kwaka serivise bagomba gutegura akantu ko gutanga niba bumva bayikeneye.
Uwase Francine yagize ati” Nk’Abayobozi b’ibidugudu aho bava bakagera, utabahaye ruswa mu gihe ukeneye kubaka nta cyangombwa wabona. Uramutse ugerageje kubaka utabahaye akantu ntimwumvikana kandi ntawakwerurira ko ashaka ruswa bose baba bashaka ko umuntu yibwiriza.”
Sinayitutse Ephrem nawe ati” Ruswa uretse ko bayitanga mu ibanga ariko biragoye kuba wajya gusaba serivisi ntakantu utanze bitewe n’uburemere bw’ikibazo wifuza ko cyakemuka.
nkajye nkora akazi ko kubaka hari igihe umuntu aguha akazi ugakora babahemba waba utibwirize ngo ugire akantu umuha akagukuramo akazana umushya wowe ukavamo.”
Aba baturage basobanura ko iyi ruswa ivugwa ahanini ikunze kugaragara mu nzego z’ibanze guhera mu midugudu kuzamura, gusa ubuyobozi bw’Akarere ka Rusizi ntibwemezanya n’ibyo abaturage bavuga.
Umuyobozi w’Akarere ka Rusizi Kayumba Ephrem, avuga ko yemeranya nuko hari hamwe na hamwe muri izi nzego serivisi zikigenda buhoro bigatuma abaturage babyinubira, ariko ahakana ko nta ruswa izigaragaramo.
Agira ati” Iyo udahaye umuturage serivisi ku gihe ashobora gutekereza ko uri kumusaba ruswa kandi wenda nta niyo utekereza kumusaba bitewe gusa nuko utarangije inshingano zawe ku gihe.”
Akomeza agira ati” Njyewe ntawe urampamagara ngo ambwire ngo Meya umukozi wawe yansabye ruswa. Rero ibi abaturage bavuga umuntu ntiyabishingiraho ngo ahamye ko koko ruswa ihari.”
Uyu muyobozi avuga ko ubu Akarere kari muri gahunda yo kunoza imitangire ya Serivise cyane cyane muri izo nzego bakekera ruswa, kugira ngo imyumvire y’Abaturage ihinduke.
Mu minsi yashize umuryango urwanya ruswa n’akarengane (Transparency international Rwanda) wakoze ubushakashatsi mu mujyi wa Kigali n’uturere twatoranyijwe twunganira uyu mujyi uko ari dutandatu.
Ubu bushakashatsi bugaragaza ko Akarere ka Rusizi ariko kaza ku mwanya wa mbere mu kwaka ruswa abaturage, kugira ngo babashe kubona serivise.